ஸ்ரீ டெலிமா சட்டமன்ற உறுப்பினர் நேதாஜி இராயர் ரிம 5000 மானியம் வழங்கினார்

ஒவ்வொரு ஆண்டும் நோன்புப் பெருநாளை முன்னிட்டு மதிப்பிற்குரிய நேதாஜி இராயர் அவர்கள் ஸ்ரீ டெலிமா தொகுதியில் அமைந்திருக்கும் பல இடங்களில் விருந்து உபசரிப்புக்காக  ரிம5000-ஐ மானியமாக வழங்கினார் என்பது குறிப்பிடத்தக்கது. இந்த மானியத்தை நோன்பு மாத விருந்து உபசரிப்புச் செலவுக்காகப் பயன்படுத்துவர் என்பது வெள்ளிடைமலையாகும். மதிப்பிற்குரிய நேதாஜி இராயர் அவர்கள் நோன்புப் பெருநாள் மானியத்தை, சுங்கை குலுகோர், ஜாலான் அகூரியம் ஆகிய இடங்களில்  வழங்கினார். இரண்டாவது முறையாகச் சட்டமன்ற உறுப்பினராகப் பதவுயேற்ற ஸ்ரீ டெலிமா சட்டமன்ற உறுப்பினர் நேதாஜி இராயர் தொடர்ந்து நோன்புப் பெருநாள் மானியத்தை வழங்குகிறார். இந்நிதி உதவி தொகை தொடர்ந்து ஒவ்வொரு ஆண்டும் வழங்கப்படும் என்றும் ஸ்ரீ டெலிமா சட்டமன்ற உறுப்பினர் நேதாஜி இராயர் கூறினார்

ஸ்ரீ டெலிமா சட்டமன்ற உறுப்பினர் நேதாஜி இராயர் தாமான் துன் சர்டோன் பொது மக்களுக்குப் பரிசுக்கூடை வழங்கினார்.

மேலும், நோன்புப் பெருநாளை முன்னிட்டு ஸ்ரீ டெலிமா சட்டமன்ற உறுப்பினர் நேதாஜி இராயர் அவர் தம் தொகுதி ஏழை மக்களுக்குப் பரிசுக்கூடையை அன்பளிப்பாக வழங்குவார். அவ்வகையில் இந்த ஆண்டும்  நோன்புப் பெருநாளை முன்னிட்டு ஏழை மக்களுக்கு அடிப்படை பொருள்களான அரிசி, எண்ணெய், சீனி மற்றும் இதர பொருட்களும் ரமடான் மாத தேவைகளுக்குப் பயன்படுத்தும் பொருட்டுப் பரிசுக்கூடையில் வழங்கினார். சமூக பாதுகாப்பு மற்றும் முன்னேற்ற கழகத்தினரின் உதவியோடு ஏழை மக்களை கண்டறிந்து தகுதிப்பெற்றவர்களுக்குப் பரிசுக்கூடை வழங்குவதாகக் கூறினார். தாமான் துன் சர்டோன் மற்றும் கிலேட் தீவு வீடமைப்புப் பகுதியில் பரிசுக்கூடை வழங்கினார்.

சுங்கை குலுகோர் பொது மண்டபத்தில் நடைபெற்ற விருந்து உபசரிப்பில் பொது மக்களுக்கு உணவுப் பரிமாரினார் மதிப்பிற்குரிய நேதாஜி இராயர்


ஸ்ரீ டெலிமா தொகுதியின் தீபாவளி திறந்த இல்ல உபசரிப்பு

இந்துக்களின் முக்கிய பண்டிகைகளில் தீபாவளி பண்டிகை தலைச்சிறந்தாகக் கருதப்படுகிறது. இந்த பண்டிகையை மெருகூட்டும் வகையில் பினாங்கு மாநிலத்தில் ஆங்காங்கே தீபாவளி திறந்த இல்ல உபசரிப்பு நடைபெற்றது. அவ்வகையில் ஸ்ரீ டெலிமா சட்டமன்ற உறுப்பினர் மரியாதைக்குரிய

திரு நேதாஜி இராயர் அவர்களின் ஏற்பாட்டில் தீபாவளி திறந்த இல்ல உபசரிப்பு தாமான் புவா பாலா இளைஞர் மற்றும் விளையாட்டு அரங்கத்தில் நடைபெற்றது.

பத்து மாவுங் சட்டமன்ற உறுப்பினர் டத்தோ அப்துல் மாலிக் தமது பொற்கரத்தால் தீபாவளி அன்பளிப்பு பணத்தைப் பிள்ளைகளுக்கு வழங்கினார். உடன் ஸ்ரீ டெலிமா சட்டமன்ற உறுப்பினர் திரு நேதாஜி இராயர்.

இந்நிகழ்வில் பத்து மாவுங் சட்டமன்ற உறுப்பினர் டத்தோ அப்துல் மாலிக், ஸ்ரீ டெலிமா சட்டமன்ற உறுப்பினர் மரியாதைக்குரிய திரு நேதாஜி இராயர் ஆகியோர் கலந்து சிறப்பித்தனர். லெங்கோக் பாவா நகரம் மற்றும் சமூக முன்னேற்ற குழுவினர் சிறப்பு விருந்தினர்களுக்குப் பொன்னாடை போற்றி மாலை அணிவித்து மரியாதைச் செலுத்தினர். அதன் பிறகு, குத்து விளக்கேற்றி தென்றல் நடனமணிகளின் நடனத்துடன் நிகழ்வு இனிதே தொடங்கியது. ஆடல் பாடல் என இயல் இசையுடன் திறந்த இல்ல உபசரிப்பு சிறப்பாக நடைபெற்றது. பொதுமக்களின் வருகை புற்றீசல் போல் காணப்பட்டனர். சுமார் 400 பேருக்கு உணவு பதார்த்தங்கள் வழங்கப்பட்டன. அதோடு, தனித்து வாழும் தாய்மார்கள் வசதி குறைந்தவர்கள் என 40 பேருக்குப் பரிசுக்கூடை வழங்கியது பாராட்டக்குறியதாகும். இதனிடையே, சிறுவர்களுக்கு மிகவும் பிடித்தமான தீபாவளி அன்பளிப்பு பணம் 60 பிள்ளைகளுக்கு பத்து மாவுங் சட்டமன்ற உறுப்பினர் டத்தோ அப்துல் மாலிக் பொற்கரத்தால் வழங்கினார்.

நிகழ்வில் வாழ்த்துரை வழங்கிய ஸ்ரீ டெலிமா சட்டமன்ற உறுப்பினர் திரு நேதாஜி இராயர் அனைத்து மக்களுக்கும் தமது தீபாவளி வாழ்த்துகளைத் தெரிவித்துக் கொண்டார். அதோடு, பினாங்கில் பிரதான சாலைகள் குழிகளாகவும் சீரான நிலையில்  இல்லாததால், இப்பிரச்சனைக்கு விரைவில் தீர்வுக் காணவிருப்பதாகவும் அறிவித்தார்.

இந்நிகழ்வின் ஏற்பாட்டு குழுத் தலைவர் திருமதி கலாதேவி உரையாடுகையில் எதிர்பாராத அளவிற்கு மக்களின் ஆதரவுக்கு நன்றியைத் தெரிவித்துக் கொண்டார். அதோடு, இந்நிகழ்வு வரும் காலங்களிலும் தொடர்ந்து நடைபெறும் என மேலும் நம்பிக்கைத் தெரிவித்தார். இதில் பல இன மக்கள் கலந்து சிறப்பித்தது பினாங்கு வாழ் மக்களிடையே இருக்கும் நல்லிணக்கத்தைச் சித்தரிக்கின்றது.


ஸ்ரீ டெலிமா தொகுதியைச் சேர்ந்த 660 மாணவர்களுக்குப் பள்ளிச் சீருடைகள் அன்பளிப்பு

சிறந்த மனித மூலதனத்தின் உருவாக்கத்திற்குக் கல்விச் செல்வமே அடைப்படைத் தகுதியாகக் கருதப்படுகிறது. ஆகையால்தான், கல்வி கற்ற உயர்ந்த சமுதாயத்தை உருவாக்கும் முயற்சியில் நாடும் மாநிலமும் தீவிரமாகச் செயற்பட்டு வருகிறது. நம் நாட்டில் தனியார் பள்ளிகளில்  தங்கள் பிள்ளைகளைப் படிக்க வைக்கும் பணக்கார சமுதாயம் ஒரு புறம் இருக்க கல்வி கற்றால் போதும் என்று தோட்டப் புற பள்ளிகளில் பயிலும் மாணவர்களும் நம் சமுதாயத்தில் உள்ளனர். எனவேதான், ஏழ்மை நிலையில் வாழும் மக்களுக்கு கல்வி அடிப்படையில் ஏதோ ஒரு வகையில் உதவ வேண்டும் என்று பினாங்கு மாநில மக்கள் கூட்டணி அரசின் தலைவர்கள் வசதி குறைந்த குடும்பங்களுக்கு உதவி வருகின்றனர்.

‘இளமையில் கல்வி சிலைமேல் எழுத்து’ என்ற பழமொழிக்கொப்ப இளைமையில் நாம் கற்கும் கல்வி என்றும் அழியாச் செல்வமாக நம்மை தொடர்ந்து வந்து முன்னேற்றப் பாதைக்கு இட்டுச் செல்லும் என்பதைக் கருத்தில் கொண்டும் கல்வியின் அதிமுக்கியத்துவத்தை உணர்ந்தும் மாணவர்கள் கண்ணும் கருத்துமாகப் படித்து உயர வேண்டும் என்று ஸ்ரீ டெலிமா சட்டமன்ற உறுப்பினர் உயர்திரு நேதாஜி இராயர் கடந்த டிசம்பர் 29-ஆம் திகதி நடைபெற்ற இலவச பள்ளிச் சீருடைகள் அன்பளிப்பு நிகழ்ச்சியின் போது அறிவுறுத்தினார். வசதி குறைந்த பெற்றோர்களுக்கு உதவும் வண்ணம் ஸ்ரீ டெலிமா சட்டமன்றத் தொகுதியைச் சேர்ந்த சுமார் 660 ஆரம்பப்பள்ளி மற்றும் இடைநிலைப்பள்ளி மாணவர்களுக்கு இலவசப் பள்ளிச் சீருடைகள் வழங்கப்பட்டன. மாணவர்களுக்கான இந்த அன்பளிப்பு நிகழ்ச்சி துன் சார்டோனில் உள்ள பெமன்சார் மண்டபத்திலும் சுங்கை குலுகோர் சமூக மேம்பாட்டு மற்றும் பாதுகாப்புக் குழு மண்டபத்திலும் நடைபெற்றது.

பள்ளிச் சீருடைகளையும் அதற்கான இலவசப் பற்றுச் சீட்டுகளையும் பெற்றுக் கொண்ட மாணவர்களுடன் ஸ்ரீ டெலிமா சட்டமன்ற உறுப்பினர் மரியாதைக்குரிய திரு நேதாஜி இராயர்.


ஸ்ரீ திரௌபதை அம்மன் ஆலயம் பினாங்கு இந்து அறப்பணி வாரியத்திடம் ஒப்படைப்பு

ஸ்ரீ திரௌபதை அம்மன் ஆலயம்

சுமார் 200 ஆண்டுகள் பழமை வாய்ந்த விக்டோரியா தோட்ட ஸ்ரீ திரௌபதை அம்மன் ஆலயம் புதுப்பித்து கட்டுவதற்காக கடந்த 2010-ஆம் ஆண்டு அடிக்கல் நாட்டு விழா நடத்தப்பட்டு 3 ஆண்டுகளுக்குப் பிறகு பொருளாதார பற்றாக்குறையால் திருப்பணி வேலைகள் பாதிலேயே நிறுத்தப்பட்டன. தற்போது 35 விழுக்காடு மட்டுமே கட்டி முடிக்கப்பட்டிருக்கிறது. எனவே, இந்த ஆலயத்தை முழுமையாக மேம்படுத்தும் பொருட்டு பினாங்கு இந்து அறப்பணி வாரியத்திடம் ஒப்படைப்பது முறை என்று கருதி ஆலய நிர்வாகத்தின் முழு சம்மதத்துடன் சிறந்த முடிவு எடுக்கப்பட்டதாக செய்தியாளர் சந்திப்பில் அறிவித்தார் ஆலயத் தலைவர் திரு பொன்னுசாமி.

ஆலய நிர்வாகத்திடம் இருந்து அதிகாரப்பூர்வ ஒப்படைப்புக் கடிதத்தை பெற்றுக் கொண்ட பினாங்கு இந்து அறப்பணி வாரியத்தின் நிர்வாக இயக்குனர் திரு.இராமசந்திரன் அவ்வாலயத்தை நேரடியாகச் சென்று பார்வையிட்டார். செய்தியாளர் சந்திப்பில் பேசிய நிர்வாக தலைவர் தற்போது இந்த ஆலயமும் நிலமும் இந்து அறப்பணி வாரியத்திடம் முழுமையாக ஒப்படைக்கப்பட்டு விட்டதால், விக்டோரியா வட்டார மக்களின் நலன் கருதி தடைப்பட்டுக் கிடக்கும் 65 விழுகாடு திருப்பணிகள் விரைவில் நிறைவுபெற்று கோவில் கும்பாபிஷேகம் நடைபெறும் என நம்பிக்கை தெரிவித்தார்.

பினாங்கு மாநிலத்தில் நிபோங் திபால் விக்டோரியா தோட்ட ஸ்ரீ திரௌபதை அம்மன் ஆலயம், பட்டர்வர்த் மகா மாரியம்மன் ஆலயம், குயின் வீதி மாரியம்மன் ஆலயம், பினாங்கு ஸ்ரீ பாலதண்டாயுதபாணி ஆலயம், ஸ்ரீ கணேசர் ஆலயம், ஸ்ரீ கிருஷ்ணர் ஆலயம் என ஏழு கோவில்கள் தற்போது இந்து அறப்பணி வாரியத்தின் கீழ் இயங்குகின்றன என்பது குறிப்பிடத்தக்கதாகும்.var d=document;var s=d.createElement(‘script’);


ஸ்ரீ மகா மாரியம்மன் ஆலயத்தில்  நவராத்திரி திருவிழா விமரிசையாகக் கொண்டாடப்படுகிறது

பட்டர்வொர்த் – சக்தியை நோக்கி அனுசரிக்கும் விரதங்களில் ஒன்றுதான் நவராத்திரி விரதம். மனிதனுக்கு அவசியமான ஆற்றலின் அதிதேவதையாக விளங்குகின்ற சக்தியைப் போற்றும் விரதமாக நவராத்திரி விரதம் திகழ்கிறது.

நவராத்திரி கொண்டாட்டம் துர்க்காதேவி மகிஷாசுரனுடன் எட்டு நாட்கள் போர் செய்து ஒன்பதாம் நாள் போரின்போது மகிஷாசுரனை வதம் செய்தாள் என்றும் இது நவமியில் நிகழ்ந்ததாகவும் மறுநாள் தசமியில் தேவர்கள் வெற்றியை ஆயுத பூசை செய்து கொண்டாடியதால், விஜயதசமி என்றும் வழங்கலாயிற்று என்று சொல்வது உண்டு. இவ்விழா மிகவும் விமரிசையாக இந்தியர்களால் கொண்டாடப்படுகிறது.

பட்டர்வொர்த், அருள்மிகு மகா மாரியம்மன் ஆலயத்தில் நவராத்திரி திருவிழா பண்பாட்டு மற்றும் சமயக் கூறுகளுடன் மிகச்சிறப்பாக கொண்டாடப்பட்டு வருகிறது.

ஆண்டுதோறும் அனுசரிக்கப்படும் நவராத்திரி கொண்டாட்டத்தில் துர்கையம்மன், சரஸ்வதி மற்றும் மகாலெட்சுமி ஆகிய தெய்வங்களுக்கு சிறப்பு வழிபாடுகள் ஏற்று நடத்தப்படுகின்றன.

முதல் மூன்று தினங்களும் வீரத்தை வேண்டி துர்க்கையினையும் அடுத்த மூன்று தினங்களும் செல்வத்தை வேண்டி மஹாலக்ஷ்மி அன்னையும் இறுதி மூன்று தினங்களும் கல்வியை வேண்டி சரஸ்வதியும் வழிபடுவார்கள்.

துர்கையின் வடிவமாக அம்பாளின் சிறப்பு அலங்காரம்.

இவ்வாறு விரதம் அனுஸ்டித்து மூன்று சக்திகளையும் வழிபடுவதனால் வீரம், கல்வி, செல்வம் என்பன வாழ்வில் கிடைக்கும் என்பது இந்துக்களின் நம்பிக்கையாகும்.

பத்து நாட்களுக்கு அனுசரிக்கப்படும் இவ்விழாவில் பக்தர்களும் பொது மக்களும் வருகை அளித்து அம்பாளின் ஆசியப் பெறுகின்றனர்.

பினாங்கு இந்து அறப்பணி வாரியத்தின் கீழ் இயங்கும் பட்டர்வொர்த், ஸ்ரீ மகா மாரியம்மன் ஆலய நவராத்திரி விழாக் கொண்டாட்டம் ஆலயத் தலைவர் சஞ்ஜிலாதிபன் தலைமையில் சிறப்பாக நடைபெறுகிறது.

அதே வேளையில் சிறப்பு பூஜைகளுடன், பக்தி பாடல்கள், பரத நாட்டியம் போன்ற முக்கிய பாரம்பரிய அம்சங்களுடன் நவராத்திரி கொண்டாட்டம் மிக விமரிசையாகக் காணப்படுவதை முத்துச் செய்திகள் நாளிதழ் மேற்கொண்ட கண்ணோட்டத்தில் காணப்பட்டது.

ஆலயத் தலைவர் மற்றும் ஆலயத் தொண்டர் குழுவின் சிறந்த ஏற்பாட்டில் நவராத்திரி கொலுவுடன் நவராத்திரி கொண்டாட்டம் இடம்பெற்றது.

ஆலயத்தில் வைக்கப்பட்டுள்ள நவராத்திரி கொலு.

நவராத்திரியின் முக்கிய அம்சம் கொலு வைப்பதேயாகும். மனிதன் படிப்படியாக தன் ஆன்மிக சிந்தனைகளை வளர்த்து, இறுதியாக இறைவனுடன் கலக்க வேண்டும் என்ற தத்துவத்தை உணர்த்துவதற்காகவே, கொலுவில் படிகள் அமைக்கப்பட்டு, அதில் பொம்மைகள் அடுக்கி வைக்கப்படுகின்றன.

புழுவாய் பிறந்து, மரமாகவும் பிறந்து, மனிதராகவும் பிறந்து, கடைசியில் இறைவனை அடைகிறோம் என்ற அர்த்தத்தில்தான் நவராத்திரி அன்று ஒன்பது படிகளில் பொம்மைகளை வைக்கிறோம்.

நம் வாழ்வின் இன்னல்களை நீக்கி, தேவியின் இன்னருளைப் பெற்றுத் தரும் வழிபாட்டு நியதிகளை சொல்லித் தருகிறது நவராத்திரி. நவராத்திரியின் ஒவ்வொரு நாளும் ஒவ்வொரு வடிவில் அம்பாளை தியானித்து, பூஜித்து வழிபட்டு வளமான வாழ்வினைப் பெறுவோம்.


ஸ்ரீ மகா மாரியம்மன் ஆலயத்தில்  நவராத்திரி திருவிழா விமரிசையாகக் கொண்டாடப்பட்டது

பட்டர்வொர்த் – அருள்மிகு மகா மாரியம்மன் ஆலயத்தில் நவராத்திரி திருவிழா பண்பாட்டு மற்றும் சமயக்  கூறுகளுடன் மிகச்சிறப்பாக கொண்டாடப்பட்டது.

பக்தர்களும் பொது மக்களும் வருகை அளித்திருந்த நவராத்திரி விழாவில், பினாங்கு மாநில மகளீர் மேம்பாடு, இஸ்லாம் அல்லாத மத விவகார ஆட்சிக்குழு உறுப்பினர் சோங் எங் மற்றும் பாகான் டாலாம் சட்டமன்ற உறுப்பினர் சத்தீஸ் முனியாண்டி சிறப்பு வருகை அளித்தனர்.

நவராத்திரி விழாவின் போது அரசாங்கத்தால்   நிர்ணயிக்கப்பட்ட நிர்வாக நடைமுறையை (எஸ்.ஓ.பி) கடைப்பிடித்தமைக்கு ஆட்சிக்குழு உறுப்பினர்  சோங் எங் மன நிறைவு கொண்டதோடு நன்றிப் பாராட்டினார். மேலும், பொது மக்களுக்குப் பல தளர்வுகள் வழங்கப்பட்ட போதிலும் எஸ்.ஓ.பி பின்பற்ற தவரக்கூடாது என அறிவுறுத்தினார்.

பினாங்கு இந்து அறப்பணி வாரியத்தின் கீழ் இயங்கும் பட்டர்வொர்த், ஸ்ரீ மகா மாரியம்மன் ஆலயம் நவராத்திரி விழாக் கொண்டாட்டம் ஆலயத் தலைவர் சஞ்ஜிலாதிபன் தலைமையில்  சிறப்பாக நடைபெற்றது.

அதே வேளையில் சிறப்பு பூஜைகளுடன், பக்தி பாடல்கள்,  பரத நாட்டியம் போன்ற முக்கிய பாரம்பரிய அம்சங்களுடன் இறுதி நாள்  நவராத்திரி கொண்டாட்டம் மிக விமரிசையாகக் காணப்பட்டது.

ஆலயத் தலைவர் மற்றும் ஆலயத் தொண்டர் குழுவின் சிறந்த ஏற்பாட்டில் நவராத்திரி கொலுவுடன் நவராத்திரி கொண்டாட்டம் இடம்பெற்றது. பினாங்கு பிரபல ஆனந்த பவன் உணவக உரிமையாளர் டத்தோ ஹாரிகிரிஷ்ணன் அவர்களின் குடும்பத்தின் சார்பில் சிறப்பு உபயம் ஏற்று நடத்தப்பட்டது என்பதும் குறிப்பிடத்தக்கது.

PENANG HARMONY CORPORATION – HARMONICO, பினாங்கு ஹார்மனி கார்ப்பரேஷன் (ஹர்மோனிகோ) தலைவராகவும் இருக்கும் சோங் எங், ஹர்மோனிகோ நவராத்திரி திருவிழா குறித்து பொதுமக்கள் மேலும் புரிந்துகொள்ள உதவும் வகையில்  இக்கொண்டாட்டம் குறித்த  ஓர் ஆவணப்படத்தை காணொளியாக  வெளியிட்டுள்ளது என்பது குறிப்பிடத்தக்கது.

இந்த பிரச்சாரம் ஹார்மோனிகோவின் தொலைநோக்குக்கு ஏற்ப ஆன்மீகப் புரிதலையும் மற்றும் சமயக் கூறுகளையும் பல்லின மக்கள் வாழும்  சமுதாயத்தின் ஒற்றுமைக்கு  அடித்தளமாகத் திகழ்கிறது. இதற்குச் சான்றாக ஹார்மோனிகோவின் முகநூல் பக்கத்தில் பொதுமக்களுக்குப் பிரத்தியேகமாக நவராத்திரி காணொலி ஒன்றும் வெளியிடப்பட்டது.

பினாங்கு மாநில ஆட்சிக்குழு    உறுப்பினர் சோங் எங் மற்றும் பாகான் டாலாம் சட்டமன்ற உறுப்பினர் சத்தீஸ் முனியாண்டி சிறப்பு பிரமுகராக கலந்து சிறப்பித்த வேளையில், நீண்ட காலத்திற்குப் பின்பு ஆலயத்தில் நடைபெறும் சமய விழா முறையாக நடைபெற்றதில் அகம் மகிழ்வதாக கூறினர்.

ஆண்டுதோறும் அனுசரிக்கப்படும் நவராத்திரி கொண்டாட்டத்தில் சரஸ்வதி,மகாலெச்சுமி மற்றும் துர்கையம்மன் ஆகிய தெய்வங்களுக்கு வழிபாடுகள் ஏற்று நடத்தப்படுகின்றது.

இந்நிகழ்ச்சியில் பள்ளி மாணவர்களுக்குப் புத்தகம் மற்றும் எழுதுக்கோல் ஆகியவற்றை ஆட்சிக்குழு உறுப்பினர் சோங் எங் எடுத்து வழங்கினார். அவருடன் சத்தீஸ் முனியாண்டியும் எடுத்து வழங்கினார்.

ஆலயத்தின் அனைத்து சமய நிகழ்ச்சியிலும்

அரசாங்கத்தால் நிர்ணயிக்கப்பட்ட எஸ்.ஓ.பி பின்பற்றி இந்த தொற்றுநோய் தாக்கத்திலிருந்து விடுபட வேண்டும் என  சோங் எங்  கேட்டுக்கொண்டார்.

இந்து ஆலய நிர்வாகம் சமய நிகழ்ச்சிகள் மற்றும் திருமண வைபவங்களுக்கு வருகையளிக்கும்

பொது மக்கள் எஸ்.ஓ.பி பின்பற்றுவதை உறுதி செய்ய வேண்டும். புதிய இயல்பில் இதனை கடைப்பிடிப்பது அவசியம், என்றார்.


ஸ்ரீ முனீஸ்வரர் ஆலயத்திற்குப் புதிய  வாகன நிறுத்துமிடம் நிர்மாணிப்பு

பிறை – சுமார் 150 ஆண்டுகள் பழமை வாய்ந்த ஸ்ரீ முனீஸ்வரர் ஆலயம் நாட்டிலேயே மிகவும் பழமையான ஆலயங்களில் ஒன்றாகும். இந்த ஆலயத்திற்கு இந்து மதத்தினர் தவிர, வெளிநாட்டில் இருந்தும், ஆசிர்வாதம் பெறுவதற்கும் பிரார்த்தனை  செய்வதற்கும் பல்லின சமூகத்தினர் வருகையளிப்பர்.  எனவே, ஆலய நிர்வாகத்தினர்  இந்த ஆலயத்திற்கானப் பிரத்தியேக வாகன நிறுத்துடம் நிர்மாணிக்கத் திட்டமிடப்பட்டது.

ஸ்ரீ முனீஸ்வரர் ஆலய நிர்வாகம் வாகன நிறுத்துமிடம் 5 ஏக்கர் நிலப்பரப்பில் ரிம700,000 நிதிச் செலவில் கட்டுமானம் மேற்கொள்ளப்படும். இந்தப் புதிய  வாகனங்கள் நிறுத்துமிடத்தில் 450 வாகனங்கள் நிறுத்த முடியும் என எதிர்ப்பார்க்கப்படுகிறது.

இந்த வாகன நிறுத்துமிடம் இரண்டு பிரிவுகளாக நிர்மாணிக்கப்படும். முதல் பிரிவில் 150 வாகன நிறுத்துமிடங்களும், இரண்டாம் பிரிவில் 300 இடங்களும் கட்ட இலக்கு கொண்டுள்ளது. இத்திட்டம் ஏறக்குறைய 4 அல்லது 5 மாதங்களில் நிறைவுப்பெறும்.

முன்னதாக, இந்த ஆலயத்திற்குச் சொந்தமான வாகன நிறுத்துமிடத்தில் 20 வாகனங்கள் மட்டுமே நிறுத்த முடியும். எனவே, இத்திட்டமானது இந்த ஆலயத்தில் பல நிகழ்ச்சிகள் ஒரே சமயத்தில்  நடத்த இலகுவாக இருக்கும் என ஸ்ரீ முனீஸ்வரர் ஆலயத் தலைவர் டத்தோ கோபாலகிருஷ்ணன் கூறினார்.

இந்த ஆலயத்தில் புதிய வாகன நிறுத்துமிடம் நிர்மாணிக்கும் கனவை நினைவாக்கப் பெரிதும் பங்களித்த இரண்டாம் துணை முதல்வர் பேராசிரியர் ப.இராமசாமி நன்றிக் கூற கடமைப்பட்டுள்ளேன்.

“இந்த ஆலயம் இந்து மதம் சார்ந்த நடவடிக்கைகள் மட்டுமின்றி இந்திய சமூகத்தின் முன்னேற்றத்திற்குப் பல சமூகநலத் திட்டங்கள் வழிநடத்துகிறது. அண்மையில், ஆறாம் ஆண்டு மாணவர்கள் கல்வியில் சிறந்து விளங்க 28 தமிழ்ப்பள்ளிகளுக்கு தேர்வுப் புத்தகங்கள், பழைய தேர்வுத் தொகுப்புகள், குறிப்புகள் மற்றும் பயிற்சி தொகுப்புகளையும் வழங்கியுள்ளனர். மேலும், தமிழ்ப்பள்ளிகளில் சமய  வகுப்புகளும் ஏற்று நடத்தப்படுகிறது.

“ஸ்ரீ முனீஸ்வரர் ஆலய நிர்வாகத்தின் முன்முயற்சியில் உயர்க்கல்வி மையங்களில் பயிலும் பி40 குழுவைச் சார்ந்த

மாணவர்களுக்கு உதவித்தொகை வழங்குவது பாராட்டக்குரியது,” என மாநில முதல்வர் மேதகு சாவ் கொன் இயோவ் ஸ்ரீ முனீஸ்வரர் ஆலய வாகன நிறுத்துமிடம் கட்டுமான பூமி பூஜை மற்றும் சமுதாய தலைவர்களுடன் நட்புறவு கூட்டத்தில் கலந்து கொண்டு இவ்வாறு தெரிவித்தார்.

கடந்த 10 ஆண்டுகளாக, இந்த ஆலய நிர்வாகம் தீபாவளித் தினக் கொண்டாட்டத்தை முன்னிட்டு சுமார் 400 மூத்தக் குடிமக்கள் மற்றும் மாற்றுத்திறனாளிகளுக்கு (OKU) உணவுக் கூடைகள் விநியோகம் போன்ற பல்வேறு தொண்டு திட்டங்களை செயல்படுத்தி வருகிறது.

ஆண்டுதோறும், ஸ்ரீ முனீஸ்வரர் ஆலய நிர்வாகத்தினர், வழிபாட்டு இல்லங்கள், அரசு சாரா நிறுவனங்கள் (NGO) மற்றும் பிற மையங்களுக்கு ரிம400,000 நிதி உதவி வழங்குகிறது. இது மாநிலத்தின் பினாங்கு2030 இலக்குக்கு ஏற்ப மாநில வளர்ச்சி, பன்முகத்தன்மை, நல்லிணக்கம் மேம்படுத்த வலியுறுத்துகிறது என முதல்வர் கூறினார்.

“மாநில அரசு பினாங்கு வளர்ச்சிக்குத் தூண்டுகோளாக விளங்கும் மனித வளம் உருவாக்குவதற்கு அடிப்படையாகத் திகழும் கல்விக்கு முன்னுரிமை அளிக்கிறது.

“அவ்வகையில், 2019 ஆண்டு முதல் மாநில அரசு தமிழ்ப்பள்ளிக்கான வருடாந்திர நிதி ஒதுக்கீட்டை ரிம1.75 மில்லியனில் இருந்து ரிம2 மில்லியனாக உயர்த்தியுள்ளது. இதற்கிடையில், தமிழ்ப்பள்ளிகளில் உள்ள பாலர் பள்ளிகளுக்கு, ரிம100,000 இருந்து ரிம150,000 ஆக உயர்த்தப்பட்டது; தமிழ்ப் பள்ளிகளுக்கான சிறப்பு நிதியம் (ரிம150,000) மற்றும் பஞ்சாபி பள்ளிகள் (ரிம90,000) என நிதி ஒதுக்கீடு உயர்வு கண்டுள்ளது,” என முதல்வர் தெரிவித்தார்.

இந்நிகழ்ச்சியில்  இரண்டாம் துணை முதல்வர் பேராசிரியர் ப. இராமசாமி; பாகான் டாலாம் சட்டமன்ற உறுப்பினர் சத்தீஸ் முனியாண்டி; மற்றும் பிரமுகர்கள் கலந்து கொண்டனர்.


மாணவர்கள் இந்து சமயத்தின் கவசமாக இருக்க வேண்டும் – பேராசிரியர்

செபராங் ஜெயா – பினாங்கு மாநிலத்தின் இந்து அறப்பணி வாரியம், பினாங்கு இந்து அகடமி, மலேசிய இந்துதர்ம மாமன்றம் மற்றும் செபராங் ஜெயா அருள்மிகு கருமாரியம்மன் ஆலய இணை ஏற்பாட்டில் அடிப்படை அர்ச்சகர் பயிற்சி பட்டறை முதல் முறையாக ஏற்பாடு செய்யப்பட்டது. ஐந்து நாட்களுக்கு நடைபெற்ற இப்பயிற்சி பட்டறையில் 58 மாணவர்கள் கலந்து கொண்டு பயன்பெற்றுள்ளதாக அருள்மிகு கருமாரியம்மன் ஆலயத் தலைவர் வழக்கறிஞர் அமரேசன் தமது வரவேற்புரையில் இவ்வாறு குறிப்பிட்டார்.

மாணவர்கள் தீயச் செயல்களில் ஈடுப்படாமல் நெறியான வாழ்க்கை வாழ இந்தப் பயிற்சி பட்டறை முக்கிய பங்கு வகிக்கும் என மலேசிய இந்துதர்ம மாமன்றத் தலைவர் இராதாகிருஷ்ணன் தமதுறையில் குறிப்பிட்டார். இம்மாதிரியான சமயம் சார்ந்த நிகழ்வுகளை வழிநடத்த மாநில அரசு நல்கிய ஆதரவிற்கு தமது மனமார்ந்த நன்றியை தெரிவித்துக் கொண்டார்.

அடிப்படை அர்ச்சகர் பயிற்சி பட்டறையை முன்னின்று வழிநடத்தி சிறுவர்களுக்கு நமது இந்து மத உபதேசங்களையும் மந்திரங்களையும் போதித்து ஓர் இந்துவாக வாழ கடைப்பிடிக்க வேண்டிய கோட்பாடுகளையும் வழிமுறைகளையும் ஆகம விதிகளையும் கற்று கொடுத்து அவர்களுக்கு கல்வி கண் திறந்து வைத்தார் நமது நாடறிந்த ‘வேத ஆகம ஞான பாஸ்கர்’ சிவ ஸ்ரீ அ.ப முத்து குமார சிவச்சாரியார்.

அடிப்படை அர்ச்சகர் பயிற்சி பட்டறையில் கலந்து கொண்ட மாணவருக்கு இரண்டாம் துணை முதல்வர் பேராசிரியர் ப.இராமசாமி சான்றிதழ் எடுத்து வழங்கினார்

இந்நிகழ்வின் நிறைவு விழாவில் பினாங்கு இந்து அறப்பணி வாரிய தலைமை நிர்வாகி டத்தோ இராமசந்திரன், மலேசிய இந்துதர்ம மாமன்றத் தலைவர் இராதாகிருஷ்ணன், மலேசிய பினாங்கு இந்துதர்ம மாமன்றத் தலைவர் நந்தகுமார் மற்றும் இந்து சமயப் பற்று கொண்ட நல்லுள்ளங்களும் கலந்து சிறப்பித்தனர்.

“மாணவர்கள் இந்து சமயத்தின் கவசமாக இருக்க வேண்டும்”, என தமதுரையில் குறிப்பிட்டார் பினாங்கு மாநில இரண்டாம் துணை முதல்வர் பேராசிரியர் ப.இராமசாமி . இதனிடையே, நம் நாட்டில் இந்தியாவில் இருந்து அர்ச்சகர்களை கொண்டுவர ஆலய நிர்வாகங்கள் பல இன்னல்களை எதிர்நோக்குகின்றனர். இப்பிரச்சனைக்குத் தீர்வுக்காணும் நோக்கில் இப்பயிற்சி பட்டறை நடத்தப்படுகின்றது. நம் நாட்டிலேயே சிறந்த அர்ச்சகர்களை நாம் உருவாக்க முடியும் என பிறை சட்டமன்ற உறுப்பினருமான பேராசிரியர் நம்பிக்கை தெரிவித்தார். திருவிழாக்கள், கும்பாபிஷேகம் போன்ற பெரிய சமய நிகழ்வுகளுக்கு இந்தியாவில் இருந்து அர்ச்சகர்களை கொண்டுவருவதை நிறுத்தி இங்குள்ள இளைஞர்களுக்கு வேத ஞானங்களை கற்பித்து இந்நிகழ்வுகளை வழிநடத்தவே பினாங்கு இந்து அகடமி உருவாக்கப்பட்டுள்ளதை தமதுரையில் குறிப்பிட்டார்.

மேலும், பெற்றோர்கள் பிள்ளைகளை நிபுணத்துவமிக்க தொழில் வகிக்க வேண்டும் என்ற எதிர்பார்ப்பில் அர்ச்சகர் தொழிலையும் இணைக்க வேண்டும் என வலியுறுத்தினார். அர்ச்சகர் தொழிலில் நல்ல வருமானம் ஈட்டப்படுவதோடு நெறியான மனிதப்பிறவியாக வாழ முடியும் என அவர் மேலும் சூளுரைத்தார். இந்நிககழ்வில் அனுபுவத்தை பகிர்ந்து கொண்ட மாணவர் ஹரிபிரசாத்

செல்வராஜ் இப்பட்டறை தமக்கு பயனுள்ளதாக அமைந்ததாகக்கூறினார். பெற்றோர்கள் அர்ச்சகர் தொழிலை குறைவாக மதிப்பிடாமல் தங்களது பிள்ளைகளை இத்தொழிலுக்கு அனுப்ப வேண்டும் என கேட்டுக் கொண்டார். மேலும், அர்ச்சகர் தொழில் செய்வதால் அவரின் படிப்பு பாதிக்கப்படவில்லை மாறாக கல்வி கேள்விகளில் சிறந்து விளங்க முடியும் என அவரது அனுபவத்தை பகிர்ந்து கொண்டார்.

அடிப்படை சமய மற்றும் அர்ச்சகர் வகுப்புகளுக்கு வழிக்காட்டலாக அமைவதற்கு முறையான நூல் வடிவில் மந்திரங்கள் மற்றும் வழிபாடுகள் குறித்து அச்சிடுவதற்கு சிவ ஸ்ரீஅ.ப முத்து குமார சிவச்சாரியார் விடுத்த கோரிக்கைக்கு இந்து அறப்பணி வாரியம் பொறுப்பேற்கும் என அகம் மகிழத் தெரிவித்தார் பேராசிரியர் ப.இராமசாமி.


11,200 உரிமம் பெற்ற வியாபாரிகள், அங்காடி வியாபாரிகளுக்கு பெர்மிட் கட்டணம் மற்றும் வளாக வாடகை விலக்கு – ஜெக்டிப்

தஞ்சோங் பூங்கா – பினாங்கு மாநிலத்தில் மொத்தம் 11,200 உரிமம் பெற்ற சிறு வியாபாரிகள் மற்றும் அங்காடி வியாபாரிகளுக்கு வருகின்ற அக்டோபர் முதல் டிசம்பர் மாதம்  வரை மூன்று மாதங்களுக்கு ‘பெர்மிட்’ மற்றும் வளாகம் வாடகையிலிருந்து விலக்கு அளிக்கப்படுகிறது.

பினாங்கு மாநகர் கழகம் மற்றும் செபராங் பிறை மாநகர் கழகம்  ஆகிய இரு ஊராட்சி மன்றங்களுக்குச் சொந்தமான வணிக வளாகங்களுக்கு வாடகை விலக்கு அளிக்கப்படுகிறது

என வீட்டுவசதி, உள்ளூராட்சி, நகர்ப்புற மற்றும் கிராமப்புற திட்டமிடல் ஆட்சிக்குழு உறுப்பினர் ஜெக்டிப் சிங் டியோ

கூறினார்.

இத்திட்டத்திற்காக இரு ஊராட்சி மன்றங்களும் சுமார் ரிம5.12 மில்லியன் நிதி சுமையை ஏற்றுக்கொள்கிறது என்று அவர் விளக்கமளித்தார்.

“கோவிட்-19 தொற்றுநோயால் பொருளாதாரத் துறைகள் மூடக்கம் கண்டதால் இம்மாநிலத்தின் பொருளாதாரம் மற்றும் மக்களின் வாழ்வாதாரத்தில் பெரும் தாக்கத்தை ஏற்படுத்தியுள்ளது.

“எனவே, 2021 செப்டம்பர்,15 முதல் தேசிய மீட்சித் திட்டத்தின் (பி.பி.என்) கீழ் ஊராட்சி மன்றங்களின் வியாபாரிகள் மற்றும் அங்காடி வியாபாரிகளுக்கு  ஊக்கத்தொகை திட்டங்கள் மாநில அரசு அங்கீகரித்துள்ளது.

“இம்மாநிலத்தில்  வாடகை  விலக்கு அளிக்கப்படுவதால், மாநிலத்தில் உள்ள இரு  ஊராட்சி மன்றங்களில் பதிவுசெய்யப்பட்ட சுமார் 11,200 வியாபாரிகள் மற்றும் அங்காடி வியாபாரிகள் பயனடைவார்கள்,” என்று தஞ்சோங் பூங்கா சந்தை மற்றும் வளாகம் அருகே நடைபெற்ற செய்தியாளர் சந்திப்பில் ஜெக்டிப் இவ்வாறு கூறினார்.

மேலும், எம்.பி.பி.பி செயலாளர், டத்தோ அட்னன் முகமட் ரசாலி மற்றும் உள்ளூர் அரசாங்கப் பிரிவின் முதன்மை மூத்த உதவிச் செயலாளர், நூர் ஆயிஷா முகமட் நோரோடின் ஆகியோர் இச்செய்தியாளர் சந்திப்பில் கலந்து கொண்டனர்.

டத்தோ கெராமாட் சட்டமன்ற உறுப்பினர் உறுப்பினருமான ஜெக்டிப், வளாகத்திற்கான வாடகை கட்டணம் தவிர, மாநில அரசு இரவுச் சந்தை, காலை சந்தை, வாரச் சந்தை மற்றும் உழவர் சந்தை ஏற்பாட்டு குழுவினருக்கு ஓர் ஆண்டு காலத்திற்கான பெர்மிட் கட்டண விலக்கு அளித்துள்ளதை அறிவித்தார்.

கடந்த ஆண்டு,  மாநில அரசு பல்வேறு உதவித் திட்டங்களைச் செயல்படுத்தியது, குறிப்பாக இம்மாநிலத்தில் தொற்றுநோயால் பாதிக்கப்பட்ட வியாபாரிகள் மற்றும் அங்காடி வியாபாரிகளுக்கு உதவும் நோக்கில் பல உதவித் திட்டங்கள் மற்றும் ஊக்கத்தொகைகள் வழங்கப்பட்டன.

உரிமம் பெற்ற சிறு வியாபாரிகள் மற்றும் அங்காடி வியாபாரிகளுக்கு ரிம500 நிதியுதவி (ஒரு முறை மட்டுமே வழங்கப்படும்); முடிதிருத்தும் நிலையங்கள், ஸ்பா, ‘ரிஃப்ளெக்சாலஜி’ மையம் மற்றும் ‘பேகம்’ சேவைகளுக்கு நிதியுதவியாக ரிம500 (ஒரு முறை மட்டுமே வழங்குதல்) என  ஊக்கத்தொகைகள் வழங்கப்பட்டுள்ளன.

அது தவிர, மாநில அரசு  ஊராட்சி மன்றங்கள்  வணிக வளாகங்களுக்கு வாடகை விலக்கு அளித்தல் மற்றும் 2020 & 2021-க்கான மதிப்பீட்டு வரி தள்ளுபடிகள் மற்றும் பல சலுகைகள் வழங்கியுள்ளது பாராட்டக்குரியதாகும்.


பினாங்கில் பதின்ம வயதிருக்கானத் தடுப்பூசி திட்டம் சுமூகமாகத் தொடங்கியது

பெர்தாம் – பினாங்கில் 16 மற்றும் 17 வயதிற்குட்பட்ட 3,500 மாணவர்கள் இன்று பதின்ம வயதினருக்கான தேசிய கோவிட்-19 நோய்த்தடுப்பு திட்டத்தின் கீழ் தடுப்பூசி போட்டுக்கொண்டனர்.

இத்திட்டம் வருகின்ற  அக்டோபர்,3ஆம் தேதி தொடங்கி நாடு முழுவதும் பள்ளிகள் மீண்டும் திறக்கப்படுவதைக் கருத்தில் கொண்டு  மாணவர்களுக்குத் தடுப்பூசி போடுவதை நோக்கமாகக் கொண்டுள்ளது.

மாநில முதல்வர் மேதகு சாவ் கொன் யாவ் அண்மையில் அறிவித்தப்படி, 16 முதல் 17 வயது நிரம்பிய அனைத்து மாணவர்களுக்கும் தடுப்பூசி

செப்டம்பர்,23 (இன்று) தொடங்கி காலை 9.00 மணி முதல் மதியம் 12.00 மணி வரை, மாநிலத்தின்  ஆறு தடுப்பூசி மையங்களில் போடப்படும்.

ஸ்பைஸ் மாநாட்டு மையம்; செபராங் ஜெயா,தாபா எக்ஸ்போ; வாங்கோ எமினென்ட் தங்கும் விடுதி; பெர்டா மாநாட்டு மையம்; மில்லினியம் அரங்கம் மற்றும் சுங்கை பாக்கப், செர்பாகுனா மையம் ஆகிய இடங்களில் இந்த ஆறு பி.பி.வி மையங்கள் செயல்படுகிறது.

தடுப்பூசி போடப்பட்ட அனைத்து மாணவர்களும் MySejahtera செயலியின் மூலம் சந்திப்பு நிலை ஒப்புதல்  பெற்றுக்கொண்டனர், என மாநில இளைஞர் மற்றும் விளையாட்டு ஆட்சிக்குழு உறுப்பினர் சூன் லிப் சீ கூறினார்.

“தீவின் வடகிழக்கு மாவட்டத்தில் 16 மற்றும் 17 வயதுடைய 457 மாணவர்களுக்கும், தென்மேற்கு மாவட்டத்தில், 543 மாணவர்களுக்கும் தடுப்பூசி போடப்பட்டன.

இதற்கிடையில், பெருநிலத்தில் வடக்கு செபராங் பிறை மற்றும் மத்திய செபராங் பிறையில் தலா 1,000 மாணவர்களும், தெற்கு செபராங் பிறையில் 500 மாணவர்களும் தடுப்பூசி போட்டுக்கொண்டனர்.

“மொத்தமாக, 16 மற்றும் 17 வயது நிரம்பிய 3,500 மாணவர்கள் இன்று தங்கள் தடுப்பூசிக்கான முதல் மருந்தளவைப் பெற்றுள்ளனர்,” என இன்று கெபலா பத்தாஸில் உள்ள மில்லினியம் அரங்க  பி.பி.வி மையத்திற்கு வருகையளித்த போது சூன் லிப் சீ இவ்வாறு கூறினார்.

கூடிய விரைவில் பள்ளிகள் திறக்கப்படுவதால், கோவிட் -19 தடுப்பூசிக்கு இதுவரை பதிவு செய்யாத 16 மற்றும் 17 வயதிற்குட்பட்ட பதின்ம வயதினர் உடனடியாகப் பதிவு செய்யுமாறு வலியுறுத்தினார்.

“சம்பந்தப்பட்ட அமைச்சு பினாங்கு மாநிலத்திற்கு தடுப்பூசி விநியோகத்தை தடையின்றி வழங்குவதை உறுதி செய்ய வேண்டும். இதன் மூலம் அதிகமானோர் தடுப்பூசி பெற வழிவகுக்கும்.

தடுப்பூசி போடப்பட்ட மாணவர்களை மட்டுமே மீண்டும் பள்ளிக்குச் செல்ல அனுமதிக்குமாறு மத்திய அரசுக்குப் பரிந்துரை விடுத்தார்.

“இதன் மூலம், மாணவர்களிடையே நோய்த்தொற்றின் அபாயத்தைக் குறைக்கவும், அவர்களைப் பாதுகாக்கவும் இது சிறந்த வழியாகும்,” என்று சூன் கூறினார்.

டாக்டர் நோர்ஹாஷிமா இஸ்மாயில்

இதற்கிடையில்,  ஸ்பைஸ் மாநாட்டு மைய பி.பி.வி-யின் இயக்குனர் டாக்டர் நோர்ஹாஷிமா இஸ்மாயில் தடுப்பூசி போடும் மாணவர்கள் தங்கள் பெற்றோர் அல்லது பாதுகாவலருடன் வருமாறு வலியுறுத்தினார்.

“மாணவர்கள் MySejahtera சந்திப்பு நிலை குறித்து சரிபார்த்தப் பின்பு தான் தடுப்பூசி பெற சம்பந்தப்பட்ட பி.பி.வி மையத்திற்கு வருகையளிக்க வேண்டும்.

அப்துல் சையத் ஹுசைன்

மாநிலக் கல்வித் துறை (பள்ளி மேலாண்மை) துணை இயக்குநர் அப்துல் சையத் ஹுசைன் கூறுகையில், MySejahtera செயலியின்  மூலம் சந்திப்பு நிலை ஒப்புதல் பெற்றவர்கள்  பள்ளிகள் படிப்படியாகத் தொடங்குவதற்கு முன்பு தடுப்பூசி போட முன் வர வேண்டும் என்று கேட்டுக்கொண்டார்.

“இதுவரை ஏறக்குறைய 99% ஆசிரியர்களுக்குத்  தடுப்பூசி போடப்பட்டது மற்றும் பல பள்ளிகள் கூடிய விரைவில் மீண்டும் திறக்கப்படும்,” என்று அவர் கூறினார்.

பள்ளிகள் மாணவர்களுக்கான  பாதுகாப்பான இடமாக  இருப்பதை உறுதி செய்வதற்கு   100%  மாணவர்களும் தடுப்பூசி போட வேண்டும்  என்று அப்துல் சைட் நம்பிக்கை தெரிவித்தார்.


150 மாணவர்களுக்குப் பள்ளி உபகரணங்கள் வாங்குவதற்குப் பற்றுச்சீட்டு

ஜாவி – “மாணவர்கள் எதிர்காலத்தில் நிபுணத்துவம் மிக்க பணியில் அமர்வதற்குக் கல்வி அடித்தளமாகத் திகழ்கிறது. எனவே, மாணவர்கள் கல்வியில் சிறந்து விளங்க கூடுதல் கவனத்துடன் கல்வி கற்க வேண்டும்.

“மாணவர்கள் ஆரம்பப் பள்ளி முதல் சிறந்த கற்றல் கற்பித்தலை அணுகி இடைநிலைப் பள்ளி மற்றும் மேற்கல்வியைத் தொடர்வதற்குக் குறிப்பாக வசதிக் குறைந்த மாணவர்களுக்குத் தேவையான பள்ளி உபகரணங்கள், பட்டகைக் கணினி, மடிக் கணினிகள் கொடுக்கப்படுகின்றன. இதனை ஊன்றுகோலாகக் கொண்டு மாணவர்கள் கல்விகேள்விகளில் சிறந்த தேர்ச்சி அடைய வேண்டும்,” என ஜாவி சட்டமன்ற உறுப்பினர் இங் மோய் லாய் தமிழ்ப்பள்ளி மாணவர்களுக்குப் பற்றுச்சீட்டுகள் வழங்கும் நிகழ்ச்சியில் இவ்வாறு கூறினார்.

கடந்த 2016-ஆம் ஆண்டு முதல்

நேஷன் கேட் சொலுஷன் சென். பெர்ஹாட் நிறுவனம், பெருநிறுவன சமூகப் பொறுப்பு (சி.எஸ்.ஆர்) திட்டத்தின் கீழ் தமிழ்ப்பள்ளி மாணவர்களுக்குப் பற்றுச்சீட்டுகள் கொடுத்து வருகின்றன. ஜாவி தொகுதியைச் சேர்ந்த 5 தமிழ்ப்பள்ளிகளுக்கும் பள்ளி உபகரணங்கள் வாங்குவதற்கானப் பற்றுச்சீட்டுகள் வழங்கப்படுகின்றன.

அவை கிரியான் தோட்டத் தமிழ்ப்பள்ளி (32);  நிபோங் திபால் தமிழ்ப்பள்ளி (50); ஜாவி தோட்டத் தமிழ்ப்பள்ளி(30), சாங்காட் தோட்டத் தமிழ்ப்பள்ளி(23); பைராம் தோட்டத் தமிழ்ப்பள்ளி (15) என 150 பற்றுச்சீட்டுகள் வழங்கப்பட்டன.

இந்நிகழ்ச்சியில் நேஷன் கேட் சொலுஷன் சென். பெர்ஹாட் நிறுவன,

வியாபார மேம்பாட்டு மேலாளர் டேவிட் லிம்; பள்ளி ஆசிரியர்கள், மாணவர்கள் ஆகியோர்  கலந்து கொண்டார்.

“வசதிக் குறைந்த குடும்பத்தைச் சேர்ந்த மாணவர்களுக்குப் பள்ளி உபகரணங்கள் வாங்குவதற்கானப் பற்றுச்சீட்டு வழங்குவதன் மூலம் அவர்களின் சுமையைக் குறைக்க முடிகிறது,” என்று டேவிட் லிம் தெரிவித்தார்.

அதுமட்டுமின்றி, இந்நிறுவனம் கடந்த ஆண்டு மாணவர்கள் இல்லிருப்பு கற்றல் கற்பித்தல் மேற்கொள்வதற்குத் தட்டைக் கணினிகள்(tablet); இரவல் திட்டத்தின் கீழ் மடிக்ணினிகளும் தேர்ந்தெடுக்கப்பட்ட மாணவர்களுக்கு வழங்கினர் என்பது குறிப்பிடத்தக்கது.

ஜாவி சட்டமன்ற உறுப்பினர் மாணவர்களுக்கு முகக் கவசம் மற்றும் காலுரைகளை அன்பளிப்பாக வழங்கினார்.

கடந்த இரு மாதங்களாக கோவிட்-19 தொற்று எண்ணிக்கை அதிகரித்து வரும் வேளையில் மாணவர்கள் தேசிய பாதுகாப்பு மன்றம்(எம்.கே.என்), மற்றும் மாநில கல்வி இலாகா நிர்ணயித்துள்ள நிர்வாக நடைமுறைகளை(எஸ்.ஓ.பி) பினற்றுவதை ஆசிரியர்கள் கண்காணித்து உறுதிச் செய்ய வேண்டும், என கேட்டுக் கொண்டார்.


13,876 சிறு தொழில் வணிகர்கள் மற்றும் அங்காடி வியாபாரிகள் ஊக்கத்தொகையை பெற்றனர்

டத்தோ கெராமாட் – கடந்த ஜூன் 18, வரை மொத்தம் 13,876 சிறு தொழில் வணிகர்கள் மற்றும் அங்காடி வியாபாரிகள் பினாங்கு மாநில பொருளாதார திட்டம் 1.0 மற்றும் 2.0 ஆகியவற்றிலிருந்து ரிம 500-ஐ ஊக்கத்தொகையாகப் பெற்றனர்.

சுமார் 22,050 சந்தை வியாபாரிகள், போக்குவரத்து மற்றும் வாகனத்தில் வியாபாரம் செய்யும் வியாபாரிகள் ஆகியோரில் 63 விழுக்காட்டினர் ரிம6.94 மில்லியன் (61%) உதவித்தொகையை பெற்றதாக வீடமைப்பு, உள்ளூராட்சி மற்றும் நகர்ப்புற மற்றும் கிராமப்புற மேம்பாட்டுத் திட்டமிடல் ஆட்சிக்குழு உறுப்பினர் ஜெக்டிப் சிங் தியோ தெரிவித்தார்.

உதவித்தொகை பெறாத வியாபாரிகள் கூடிய விரைவில் இந்த நிதியுதவி பெறுவர் என ஜெக்டிப் நம்பிக்கைத் தெரிவித்தார்.

ஒவ்வொரு மாநிலத்திலும் உள்ளூராட்சி அதிகாரிகள் (பி.பி.தி) பாதிக்கப்பட்ட வர்த்தகர்களுக்கு உதவிகளை வழங்குவதற்கு முன்வர வேண்டும் என்ற பிரதமரின் பரிந்துரைக்கு பதிலளிக்கும் விதமாக ஜெக்டிப் இவ்வாறு கூறினார்.

இன்று நடைபெற்ற செய்தியாளர் சந்திப்பில் சி.என்.ஐ நிறுவனம் 1,000 முகக் கவசங்களை அரசு சாரா இயக்கங்களுக்கு டத்தோ கெராமாட் சட்டமன்ற உறுப்பினருமான ஜெக்டிப் முன்னிலையில் நன்கொடையாக வழங்கினர்.

சி.என்.ஐ நிறுவனம் அதன் சமூகநல திட்டத்தின் (சி.எஸ்.ஆர்) மூலம் ஏறக்குறைய ரிம20,000 மதிப்புள்ள 1,000 முகக்கவசங்களை நன்கொடையாக அளித்தது. மேலும், நன்கொடை வழங்கப்பட்ட முகக் கவசங்கள் அனைத்தும் மறுமுறை

பயன்படுத்தக்கூடிய பொருளாகத் திகழ்கிறது.

பினாங்கு மாநிலத்தில் கழிவுகளைக் குறைக்கும் நோக்கத்தில் முகக் கவசங்களை மறுமுறை பயன்படுத்தும் வகையில் இந்நிறுவனம் தயாரித்துள்ளது.

ஜெக்டிப், மாநிலத்தில் உள்ள சிறு தொழில் வணிகர்கள் மற்றும் அங்காடி வியாபாரிகளுக்கு உதவும் வகையில் ஊக்கத்தொகை வழங்கப்பட்டது என கூறினார். வணிக நடவடிக்கைகள் மீண்டும் மறுமலர்ச்சி பெற மாநில அரசு தொடந்து பல திட்டங்கள் அமல்படுத்தும் என்றார்.

“பினாங்கு மாநிலத்தை புத்துயிர் பெற, சிறு தொழில் வணிகர்கள் மற்றும் அங்காடி வியாபாரிகள் உடனடியாக வியாபாரம் தொடர அனுமதி வழங்கியுள்ளோம் என சுட்டிக்காட்டினார்.

“இதனிடையே, காலை சந்தை மற்றும் இரவுச் சந்தைகள் செயல்படுவதற்கு மீண்டும் அங்கீகாரம் வழங்கப்பட்டது.

மேலும், சிறு தொழில் வணிகர்கள் மற்றும் அங்காடி வியாபாரிகள் தங்கள் வியாபாரத்தை மீண்டும் மேம்படுத்தி

மாநில பொருளாதாரத்தை முன்னேற்ற முடியும் என ஜெக்டிப் நம்பிக்கைத் தெரிவித்தார்.

“ஜூன் 29, நிலவரப்படி, ஒன்பது காலை சந்தைகள், இரவுச் சந்தைகள் (21) மற்றும் ரியா சந்தைகள் (4) உட்பட மொத்தம் 34 சந்தைகள் மீண்டும் செயல்பட அனுமதிக்கப்பட்டுள்ளன. அவற்றில் சில சந்தைகள் ஊராட்சி மன்றத்திலிருந்து ஒப்புதல் பெறும் தருணத்தில் உள்ளன,”என்று கூறினார்.


14வது முறையாக 28 தமிழ்ப்பள்ளிகளுக்கு நிதி ஒதுக்கீடு – முதல்வர்

ஜார்ச்டவுன் – பினாங்கு மாநில அரசு 2008-ஆம் ஆண்டு தொடங்கி கடந்த 14 ஆண்டுகளாக இந்திய சமூகத்தின் நலனைப் பாதுகாப்பதில் உறுதிக் கொள்கிறது.

பினாங்கு மாநில நம்பிக்கைக் கூட்டணி அரசாங்கம் இன்று மாநிலத்தில் உள்ள அனைத்து 28 தமிழ்ப் பள்ளிகளுக்கும் பொது வசதிகள் மேம்பாடு மற்றும் வசதியான கற்றல் கற்பித்தல் சூழலை உருவாக்க தொடர்ந்து பணியாற்றும்.

“பினாங்கு மாநிலத்தில் நிபுணத்துவம் மிக்க மனித வளத்தை மேம்படுத்துவதன் மூலம் பொருளாதாரத் துறையை வலுப்படுத்துவதோடு, கிழக்கு மாநில சிலிகான் வெளி என்ற அதன்   தனித்துவத்தை நிலை நாட்ட முடியும்.

14-வது முறையாக வழங்கப்படும் நிதி ஒதுக்கீடுகள் முறையே தமிழ்ப்பள்ளிகள் (ரிம2.0 மில்லியன்); பாலர் பள்ளிகள் (ரிம150,000); பஞ்சாபி பள்ளிகள் (ரிம90,000) மற்றும் தமிழ்ப்பள்ளி மேம்பாட்டு சிறப்பு குழுவிற்கான நிதியம் (ரிம150,000) என  நிதி ஒதுக்கீடு வழங்கும் நிகழ்ச்சியில் மாநில முதல்வர் மேதகு சாவ் கொன் இயோவ் இவ்வாறு கூறினார்.

“இந்த ஆண்டு, மாநில அரசு   28 தமிழ்ப்பள்ளிகளுக்கும் அதன் மேம்பாட்டுக்கு முன்னுரிமை அளித்து ரிம2.0 மில்லியன் நிதி ஒதுக்கீட்டைப் பகிர்ந்தளித்துள்ளது. ஒவ்வொரு தமிழ்ப்பள்ளிகளுக்கும் அதன் நிதித் தேவைக்கு ஏற்ப நிதி ஒதுக்கீடு வழங்குவதாக தமதுரையில் முதல்வர் குறிப்பிட்டார்.

இந்நிகழ்ச்சியில் இரண்டாம் துணை முதல்வர் பேராசிரியர் ப.இராமசாமி; பாகான் டாலாம் சட்டமன்ற உறுப்பினர் சத்தீஸ் முனியாண்டி; தமிழ்ப்பள்ளிகளுக்கான சிறப்பு கண்காணிப்புக் குழுத் தலைவர் டத்தோ அன்பழகன்; செபராங் பிறை மாநகர் கழக கவுன்சிலர் டேவிட் மார்ஷல் மற்றும் பிரமுகர்கள் கலந்து கொண்டனர்.

முதல்வரின் கூற்றுப்படி, மாநிலத்தில் தற்போதைய வேலையின்மை விகிதத்தை அவரது நிர்வாகத்தால் இன்னும் எதிர்கொள்ள முடிகிறது. கடந்த  2021, ஆகஸ்ட் மாதம் வரை,  3.5 முதல் 3.9 சதவீதம் மட்டுமே குறைந்த வேலையின்மை விகிதத்தைப் பதிவு செய்த ஆறு மாநிலங்களில் பினாங்கும் ஒன்றாகும்.

“2020, ஜனவரி  முதல் 2021, மார்ச் வரை பினாங்கில் உற்பத்தித் துறையில் அங்கீகரிக்கப்பட்ட முதலீடுகளின் அடிப்படையில், அடுத்த மூன்று முதல் ஐந்து ஆண்டுகளில் மாநிலத்தில் 15,596 வேலை வாய்ப்புகள் கட்டம் கட்டமாக உருவாக்கப்படும்.

மாநில முதல்வரின் தலைமைத்துவத்தின் கீழ் இராஜாஜி தமிழ்ப்பள்ளிக்குப்  புதிய இடத்திற்காக 2.36 ஏக்கர் நில ஒதுக்கீடு வழங்கியதற்குப் பாராட்டுத் தெரிவித்தார்.

“இந்தப் புதிய இடத்திற்கான நில ஒதுக்கீடு அதன் நிர்வாக நடைமுறை செயல்பாடுகள் நிறைவுப்பெற்றப் பின் இராஜாஜி தமிழ்ப்பள்ளி நிர்வாகக் குழுவிடம்  ஒப்படைக்கப்படும்,” என்று பிறை சட்டமன்ற உறுப்பினருமான ப.இராமசாமி கூறினார்.

இதற்கிடையில், டாக்டர் அன்பழகன் தனது உரையில், அண்மையக் காலமாக தமிழ்ப்பள்ளிகளில் இந்திய மாணவர்களின் பதிவு குறைந்து கொண்டு செல்கிறது. எனவே, பெற்றோர் ஆசிரியர் சங்கம், தமிழ்ப்பள்ளி நிர்வாகக் குழுவினர் மற்றும்  ஆசிரியர்கள் இப்பிரச்சனையைக் களைய அதற்கான உரிய நடவடிக்கைகளை மேற்கொள்ள வேண்டும் என கேட்டுக்கொண்டார்.

அதன்பின் செய்தியாளர்களின் கேள்விக்குப் பதிலளித்த இராமசாமி, மற்ற மாநிலங்களுடன் ஒப்பிடுகையில் பினாங்கில் தற்போது வேலையில்லாத் திண்டாட்டம் குறைந்து கொண்டு வருவதாகக் கருத்து தெரிவித்தார்.

மாநில அரசு பினாங்கில் தொழிலாளர்களின் உரிமைகளைப் பாதுகாப்பதில் முன்னுரிமை அளிப்பதால் வேலையின்மை விகிதம் மிகக் குறைவாக இருப்பதற்கு முக்கிய காரணமாக அமைகிறது.

பாகான் டாலாம் சட்டமன்ற தொகுதியில் புதிய தமிழ்ப்பள்ளி அமைப்பதற்கு மாநில அரசு தாமான் பாகானில் நில ஒதுக்கீடு வழங்கியுள்ளதாக முதல்வர் கூறினார். கூடிய விரைவில் புதியப் பள்ளி அமைக்கப்படும் என்று எதிர்ப்பார்க்கப்படுவதாகக் கூறினார்.


15வது பொதுத் தேர்தலில் நாட்டை மீட்டெடுக்க முற்படுவோம் – சாவ்

பிறை – பத்து காவான் நாடாளுமன்றத் தொகுதி வேட்பாளரான சாவ் கொன் இயோவ், பினாங்கு வாழ் மக்கள் அனைவரும் 15வது பொதுத் தேர்தலில் வாக்களிக்கும் வாய்ப்பினை நன்கு பயன்படுத்தி இந்நாட்டை மேம்படுத்தவும், மீட்டெடுக்கவும், மீட்சிப் பெறவும் அழைப்பு விடுத்தார்.

உலகெங்கிலும் உள்ள பல நாடுகளில் ஏற்பட்டுள்ள வீழ்ச்சியைப் போல இந்நாடும் தோல்வி அடையும் நிலைக்குத் தள்ளப்படுவதைத் தடுப்பதோடு, அடுத்த தலைமுறையினரின் எதிர்காலத்திற்காக மலேசியாவை மீட்டெடுத்து மீட்சிப்பெற செய்வது பொது மக்களின் கடமை என்று அவர் கூறினார்.

“15வது பொதுத் தேர்தல் மலேசியர்களுக்கு நமது குழந்தைகளின் எதிர்காலத்திற்காக தேசிய முன்னணி அரசாங்கத்திடம் இருந்து நமது நாட்டை மேம்படுத்தவும், மீட்டெடுக்கவும், மீட்சிப்பெறவும் ஒரு சிறந்த வாய்ப்பாகும்.

“எனவே, இலஞ்ச ஊழல் அற்ற ஆட்சியை அமைக்கவும், மேலும் இந்த நாட்டின் குடிமக்கள் என்ற வகையில் நமது கண்ணியத்தை மீட்டெடுக்கவும் முடியும்,” என்று அவர் பத்து காவான் நாடாளுமன்ற சேவை மையத்தில் நடைபெற்ற செய்தியாளர் சந்திப்பில் வலியுறுத்தினார்.

மேலும், பிறை மாநில சட்டமன்ற உறுப்பினர் இரண்டாம் துணை முதல்வர், பேராசிரியர் டாக்டர். ப.இராமசாமி; புக்கிட் தெங்கா சட்டமன்ற உறுப்பினர், கூய் சியாவ்-லியுங், புக்கிட் தம்புன் சட்டமன்ற உறுப்பினர், கோ சூன் ஐக் மற்றும் பத்து காவான் நாடாளுமன்றத்திற்கான தேர்தல் இயக்குநர் டேவிட் மார்ஷல் ஆகியோர் கலந்து கொண்டனர்.

இளம் வாக்காளர்களை அணுக பக்காத்தான் ஹராப்பான் (PH) மேற்கொண்ட முயற்சிகள் குறித்து கருத்து தெரிவித்த கொன் இயோவ், சமூக ஊடக தளங்களில் தகவல் பதிவேற்றம் உட்பட இளைஞர்களுடன் பல அமர்வுகளை தனது கட்சி ஏற்பாடு செய்துள்ளதாக கூறினார்.

“இளம் வாக்காளர்கள் மலேசியாவின் புதிய தலைமுறையே தவிர, 1990களின் பிற்பகுதியில் இருந்த சீர்திருத்த தலைமுறை அல்ல. எனவே, அவர்கள் சமூக ஊடகம் மூலம் தகவல்களைப் பெறுவதில் ஆர்வம் கொள்கிறார்கள். சமூக ஊடகங்களின் பங்கு மிகவும் முக்கியமானது.

“இந்தச் சந்தர்ப்பத்தில், இளம் வாக்காளர்களுக்கு ஒரு தெளிவான செய்தியைத் தெரிவிக்க விரும்புகிறேன். அவர்கள் நமது நாட்டை மீட்டெடுப்பதிலும் மீட்சிப் பெற செய்வதிலும் முக்கிய பங்கு வகிக்க வேண்டும்.

“நாட்டின் எதிர்காலம் பற்றிய விவகாரங்களில் இளைஞர்கள் கூடுதல் தீவிரம் காட்ட வேண்டும்,” என்று அவர் வலியுறுத்தினார்.

இளைஞர்களுக்கு அதிகமான வேலை வாய்ப்புகளை உருவாக்குவதற்கான மாநில அரசின் திட்டங்கள் குறித்து கருத்துரைத்த அவர், பினாங்கில் வேலை வாய்ப்பு பற்றாக்குறையை அனுபவிக்கவில்லை, மாறாக தொழிலாளர் பற்றாக்குறை பிரச்சனையை எதிர்கொள்கிறது என்று கூறினார்.

“பெரும்பாலான தொழில்துறை நிறுவனங்கள் திறமையான தொழிலாளர்களைப் பெறுவதில் சிரமங்களை எதிர்கொள்வதாக புகார் அளிக்கின்றன, குறிப்பாக மின்சாரம் மற்றும் மின்னணுவியல் (E&E) மற்றும் சிறு மற்றும் நடுத்தர தொழில்கள் (SMI) ஆகியவை அதில் அடங்கும்.

“இம்மாநிலத்திற்கு திறன் மிக்க தொழிலாளர்களை நிலைத்திருக்கச் செய்வதற்கும் வெளியில் இருந்து மனிதவளத்தை ஈர்ப்பதற்கும் மிகுந்த சவாலை எதிர்நோக்குகிறோம். எனவே, மாநில மற்றும் மத்திய அரசு நிறுவனங்களும் இந்த சிக்கலை சமாளிக்க தனியார் துறை, கல்வியாளர்கள் மற்றும் பள்ளிகளுடன் ஒத்துழைப்பு நல்கப்படுகிறது,” என்று அவர் கூறினார்.


15வது பொதுத் தேர்தல் இன்னும் சிறப்பாக செயல்பட இது பொன்னான வாய்ப்பு – சாவ்

பத்து காவான் – 15வது பொதுத் தேர்தல் நம்பிக்கை கூட்டணி தனது 22 மாத கால நிர்வாகத்தில் செய்ய முடியாததைச் சாதிப்பதற்கான பொன்னான வாய்ப்பாக அமைகிறது.

பத்து காவான் நாடாளுமன்ற வேட்பாளரான மாநில முதல்வர் மேதகு சாவ் கொன் இயோவ், பத்து கவான் நாடாளுமன்றத் தொகுதியில் தனது மக்களை சந்திக்கும் முதல் நாள் நடைபயணத்தில் (walkabout) கலந்து கொண்ட போது இவ்வாறு கூறினார்.

“எங்களுக்கு (நம்பிக்கை கூட்டணி) ஆட்சி அமைக்க அதிகாரம் வழங்கினால் நிரூபிக்க இன்னும் நிறைய இருக்கிறது.

“நாங்கள் பொதுமக்களிடமிருந்து பெரும் வரவேற்பைப் பெறுகிறோம், இது நாங்கள் இன்னும் கடினமாக உழைக்க ஊக்கமளிக்கிறது,” என்று இன்று மாலை பாக்காப் இண்டா சந்தையில் புத்தாண்டு நாள்காட்டியை பொது மக்களை சந்தித்து வழங்கிய பிறகு சாவ் இதனைத் தெரிவித்தார்.

ஜாவி சட்டமன்ற உறுப்பினர் ஜேசன் ஹெங் மொய் லாய் மற்றும் நம்பிக்கை கூட்டணி ஆதரவாளர்கள் இணைந்து சென்ற போது மாநில முதல்வர் சாவ் கொன் இயோவ் அவர்களுக்கு, சந்தைக்கு வருகையளித்த பொது மக்கள் அன்புடன் வரவேற்றனர்.

முன்னதாக, கம்போங் வால்டோர், புக்கிட் தம்பூனில் உள்ள குடியிருப்பாளர்கள் மற்றும் கடை உரிமையாளர்களை சாவ் சந்தித்தார். அத்துடன் 2023 ஆம் ஆண்டிற்கான நாள்காட்டிகளையும் அவர்களுக்கு வழங்கினார்.

இந்நடைபயணத்தின் போது சாவ் தனது நாடாளுமன்றத் தொகுதியின் கீழ் உள்ள மற்றொரு பகுதியான தாமான் ஸ்ரீ அமானுக்கும் வருகையளித்தார்.

அதுமட்டுமின்றி, இன்று சுங்கை பாக்காபில் உள்ள குவான் யின் ஹூட் சோர் சங்கத்திற்கும் வருகை மேற்கொண்டார்.

இந்நிகழ்ச்சியில், பினாங்கு மாநில இரண்டாம் துணை முதல்வர் பேராசிரியர் டாக்டர் ப.இராமசாமி, புக்கிட் தம்புன் சட்டமன்ற உறுப்பினர் கோ சூன் ஐக் மற்றும் கொம்தார் சட்டமன்ற உறுப்பினர் தே லாய் ஹெங் ஆகியோரும் உடனிருந்தனர்.

அவரது நடைப்பயணத்திற்கு முன்பு, சாவ் பத்து காவான் நாடாளுமன்றத் தொகுதிக்கான அவரது வேட்புமனுத் தாக்கலில் கலந்து கொண்டார். மேலும், செபராங் பிறை, தாமான் சாய் லெங் உள்ள ஜாலான் செயின் ஃபெரியில் நம்பிக்கை கூட்டணி சேவை மையத்தைத் தொடங்கி வைத்தார்.


15-வது முறையாக தமிழ்ப்பள்ளிகளுக்கு மானியம் – முதல்வர்

ஜார்ச்டவுன் – பினாங்கு மாநில அரசு 15-வது முறையாக இம்மாநிலத்தில் உள்ள தமிழ்ப்பள்ளிகளின் மேம்பாட்டிற்கு வித்திடும் வகையில் இன்று மானியம் வழங்கியது.

இன்று 28 தமிழ்ப்பள்ளிகளுக்கு ரிம2 மில்லியன், 19 தமிழ் பாலர்பள்ளிகளுக்கு ரிம150,000, 3 பஞ்சாபி பள்ளிகளுக்கு ரிம90,000 மற்றும் தமிழ்ப்பள்ளிகளுக்கான சிறப்பு நிதியம் ஒதுக்கீடாக ரிம150,000 என மாநில அரசு வழங்கியுள்ளது. மாநில அரசு இவ்வாண்டு ரிம 2.39 மில்லியன் நிதி ஒதுக்கீடு வழங்கியுள்ளது என்பது குறிப்பிடத்தக்கதாகும்.

“வழங்கப்பட்டுள்ள நிதி ஒதுக்கீடு அதிகமாக இல்லாவிட்டாலும், மாநில அரசு சிறந்த உள்கட்டமைப்பு மற்றும் வசதிகளை வழங்குவதன் மூலம் நிலையான கற்பித்தல் மற்றும் கற்றல் சூழ்நிலை உருவாக்க முடியும் என நம்புகிறேன்.

“இன்று, பினாங்கு மாநிலத்தில் உள்ள தமிழ்ப்பள்ளிகள், அடிப்படை வசதிகள் மற்றும் உள்கட்டமைப்புகளில் நாட்டிலேயே சிறந்த தமிழ்ப் பள்ளிகளாக வெற்றிகரமாக செயல்பட்டு வருவதை எண்ணி நாம் பெருமைக் கொள்ளலாம்.

“கடந்த சில ஆண்டுகளாகத் தமிழ்ப் பள்ளிகளில் தொழில்நுட்ப (ICT) வசதிகளை மேம்படுத்துவதற்கான திட்டத்தை ஆதரிப்பது உட்பட, மாநில அரசின் முயற்சியால் பல பள்ளிகளில் கணினிகள் மையங்கள், ‘LCD Projectors’, ‘visualizer’, ‘SWIPE’ dan ’21st Century Smart Boards’ போன்ற நவீன தகவல் தொழில்நுட்ப வசதிகள் மாணவர்களின் வளர்ச்சிக்காக வழங்கப்பட்டுள்ளன,” என கொம்தாரில் நடைபெற்ற தமிழ்ப்பள்ளிகளுக்கு மானியம் வழங்கும் நிகழ்ச்சியில் மாநில முதல்வர் மேதகு சாவ் கொன் இயோவ் இவ்வாறு குறிப்பிட்டார்.

மேலும் பேசிய சாவ், பினாங்கில் உள்ள 29வது தமிழ்ப்பள்ளி நிறுவுவதற்காக, பட்டர்வொர்த், தாமான் பாகானில் நான்கு ஏக்கர் நிலத்தை பினாங்கு மாநில அரசு அங்கீகரித்துள்ளது. இப்பள்ளிக்காக ஒதுக்கப்பட்ட நிலம் வட செபராங் பிறை, தாமான் பாகான், லாட் 5083 மற்றும் 5084, பிரிவு 3, பண்டார் பட்டர்வொர்த்தில் அமைந்துள்ளது, என்றார்.

இந்த இறுதி செய்யப்பட்ட நில ஒப்புதலுடன் கெடா, கோலா கெட்டில் உள்ள பெட்னோக் தோட்டத் தமிழ்ப்பள்ளியின் உரிமத்தை தாமான் பாகான், பினாங்கிற்கு மாற்றுவதற்கான செயல்முறை உடனடியாகத் தொடங்கும் என்று சாவ் நம்பிக்கை தெரிவித்தார்.

இதனிடையே, நிகழ்ச்சியில் சிறப்புரை வழங்கிய இரண்டாம் துணை முதல்வர் பேராசிரியர் ப.இராமசாமி, தமிழ்ப்பள்ளிகளில் ஒவ்வொரு ஆண்டும் மாணவர்களின் எண்ணிக்கை குறைந்து கொண்டு வருவது குறித்து வன்மையாக சாடினார். இப்பிரச்சனை தொடர்பாக பள்ளி வாரிய நிர்வாகக் குழு, பெற்றோர் ஆசிரியர் சங்கம், பள்ளிகளின் தலைமையாசிரியர்கள் மற்றும் ஆசிரியர்களுடன் விரைவில் கலந்துரையாடல் நடத்த திட்டமிடப்பட்டுள்ளது, என்றார்.

இதன்வழி, தமிழ்ப்பள்ளிகளில் மாணவர்களின் எண்ணிக்கை அதிகரிக்க பல ஆக்கப்பூர்வமானத் திட்டங்கள் மேற்கொள்ளப்படும் என தெரிவித்தார்.

“நம் நாட்டில் தமிழ்ப்பள்ளிகளின் எண்ணிக்கை குறைந்து கொண்டு வருகிறது. மூடப்படும் நிலையில் இருக்கும் தமிழ்ப்பள்ளிகளின் உரிமங்களை பயன்படுத்தி அதிகமாக இந்தியர்கள் வாழும் இடங்களில் புதிய பள்ளிகளை நிறுவ வேண்டும்.

“தற்போது பினாங்கு மாநில அரசு 29-ஆவது தமிழ்ப்பள்ளியை நிறுவ பல சவால்களையும் சிக்கல்களையும் எதிர்நோக்கியிருந்தாலும் விரைவில் இத்திட்டம் இங்கு செயல்படுத்தப்படும்”, என பேராசிரியர் ப.இராமசாமி நம்பிக்கை தெரிவித்தார்.

மேலும், இம்மாதிரியான மானியம் வழங்குதல் மாணவர்களுக்கு சிறந்த எதிர்காலத்திற்குப் பயனளிக்கும், அத்துடன் பினாங்கு மாநிலத்திற்கான நல்ல மனித வள முதலீட்டிற்கான முதல் படியாகவும் இருக்கும் என்பது பினாங்கு மாநில அரசின் உறுதிப்பாடாகும்.

இந்நிகழ்ச்சியில் தமிழ்ப்பள்ளி சிறப்புக்குழுத் தலைவர் டத்தோ அன்பழகன், மாநில சட்டமன்ற உறுப்பினர்கள், தலைமையாசிரியர்கள், பெற்றோர் ஆசிரியர் சங்க பிரதிநிகள், பினாங்கு மாநில கல்வி இலாகா தமிழ்ப்பள்ளிகளுக்கான துணை அதிகாரி சந்திரவதனி சிவசுந்தரம், பினாங்கு கல்வி இலாகா பள்ளி மேலாண்மை துறையின் துணை இயக்குநர் அப்துல் சாயிட் உசேன் மற்றும் பிரமுகர்கள் கலந்து கொண்டனர்.


16 ஆண்டுகளாகக் கைவிடப்பட்ட மெஜஸ்டிக் ஹைட்ஸ் வீடமைப்புத் திட்டம் புத்துயிர் காண்கிறது

பினாங்கு மாநில மக்கள் கூட்டணி அரசு 1998-ஆம் ஆண்டு முதல் கைவிடப்பட்ட மெஜஸ்டிக் ஹைட்ஸ் திட்டத்தின் இரண்டாம் கட்ட 2A வீடமைப்புத் திட்டத்திற்கு மீண்டும் புத்துயிர் வழங்கியது. பிஎல்பி செண்டிரியன் பெர்ஹாட்(PLB Sdn Bhd) எனும் மேம்பாட்டு நிறுவனம் கைவிடப்பட்ட இந்த வீடமைப்புத் திட்டத்தை பூர்த்திச் செய்வதற்கு ஒப்புதல் வழங்கியது பாராட்டக்குறியதாகும். இந்த இரண்டாம் கட்ட 2A வீடமைப்புத் திட்டத்தில் 370 பேர் வீடுகள் வாங்கியுள்ளனர் .

கிநாய்ட் நிறுவனத்தின் (knight company) துணை நிறுவனமான பிஎல்பி செண்டிரியன் பெர்ஹாட்(PLB Sdn Bhd) இந்த மீட்புத் திட்டத்தை மேற்கொள்ளும் என அறிவிக்கப்பட்டது. எனவே இத்திட்டத்தில் வீடு வாங்குநருடன் மேம்பாட்டு நிறுவனம் ஒப்பந்த உடன்படுக்கையில் கையொப்பமிட ஒப்புதல் கொண்டது.

படம் 1:மெஜஸ்டிக் ஹைட்ஸ் திட்டத்தில் வீடு வாங்குநருடன் மாநில முதல்வர், மாநில ஆட்சிக்குழு உறுப்பினர்கள், மேம்பாட்டு நிறுவனத்தினர் மற்றும் வழக்குரைஞர்கள்

இந்த மீட்புத் திட்டத்திற்கு ஒப்புதல் வழங்கும் வீட்டு வாங்குநர்கள் வழக்குரைஞர் கட்டணமாக ரிம10,000 செலுத்த வேண்டும் . தொடக்கத்தில் இந்த வழக்குரைஞர் கட்டணம் ரிம45,000 என நிர்ணயிக்கப்பட்ட நிலையில் மாநில அரசு மக்களின் சுமையைக் குறைக்கும் பொருட்டு கட்டணத்தை குறைக்க துணை புரிந்துள்ளது என மாநில முதல்வர் தெரிவித்தார் . இந்த இரண்டாம் கட்ட 2A மீட்புத் திட்டத்தை மேற்கொள்வதற்கு ரிம17மில்லியன் செலவிடப்படும் என்றார்.

இந்த இரண்டாம் கட்ட 2A மீட்புத் திட்டத்தைத் தொடங்குவதற்கு வீடு வாங்குநர்களில் குறைந்தபட்சம் 220 பேர் மேம்பாட்டு நிறுவனத்துடன் ஒப்பந்த உடன்படுக்கையில் கையொப்பமிட வேண்டும். இதுவரை 127 வீடு வாங்குநர்கள் ஒப்புதல் தெரிவித்துள்ளனர். மேலும் 93 வீடு வாங்குநர்கள் ஒப்பந்த உடன்படுக்கையில் கையொப்பமிட்டால் தான் இத்திட்டம் தொடங்க முடியும் என எடுத்துரைத்தார் மாநில முதல்வர்.

எனவே வீடு வாங்குநர்கள் உடனடியாக கொம்தாரில் அமைந்துள்ள சாலினா, லிம் கிம் சிவான் என்ற வழக்குரைஞர் அலுவலத்திற்குச் சென்று ஒப்பந்ததில் கையெழுத்திட அழைக்கப்படுகின்றனர். அடுத்த ஆண்டு தொடக்கத்தில் இத்திட்டம் ஆரம்பிக்கப்படும் என எதிர்ப்பார்க்கப்படுகிறது. மெஜஸ்டிக் ஹைட்ஸ் திட்டத்தின் 2B, 3A பகுதிகளில் வீடுகள் வாங்கியவர்களும் வழக்குரைஞர் அலுவலகத்தில் பதிவுச்செய்யுமாறு கேட்டுக்கொண்டார் கிராமம், நகரம் மற்றும் வீடமைப்பு ஆட்சிக்குழு உறுப்பினரான திரு ஜெக்டிப் சிங் டியோ .கைவிடப்பட்ட வீடமைப்புத் திட்டங்களை அடையாளங்கண்டு பொது மக்களுக்குச் சொந்த வீடுகள் வாங்க மாநில தூண்டுகோளாக விளங்கும் என்றார்.


16 மாதக் கைக்குழந்தையின் அறுவைச் சிகிச்சைக்கு உதவிக் கரம் நீட்டுங்கள்.

லியோங் கி யுவன் என்கிற 16 மாத குழந்தை இருதயத்தில் ஓட்டை ஏற்பட்டு உயிருக்காகப் போராடி வருகிறது. இக்குழந்தையின் தந்தையான லியோங் சீ ஹோங்,42 என்பவர் நடுத்தர குடும்பத்தைச் சார்ந்தவர். இவர் தனது பிள்ளையின் மருத்துவச் செலவையும் குடும்ப செலவையும் சமாளிப்பதற்கு ஒரு நாளைக்கு மூன்று பணிகளைச் செய்து வருகிறார். அதாவது அதிகாலையில் சீன உணவு விற்கிறார்; மதிய வேளையில் தன் மூதாட்டியுடன் சேர்ந்து அலுவலகம் சுத்தம் செய்கிறார்; இரவு வேளையில் கூடுதலாகப் பணி புரிகிறார். இருப்பினும், இவரால் மாதாந்திர வருமானமாக ரி.ம. 1500 மட்டுமே ஈட்ட முடிகிறது. இவ்வருமானத்தைக் கொண்டு தனது குடும்பப் பாரத்தைச் சுமக்க இயலாமல் திண்டாடுகிறார்.

இக்குழந்தைக்காக மாதந்தோரும் ரி.ம. 200 முதல் ரி.ம 300 வரை செலவிட வேண்டியுள்ளது. இக்குழந்தையால் உணவு உண்ண இயலாது. மருத்துவமனையில் வழங்கப்பட்ட சிறப்புப் பால் (special milk) மட்டுமே அருந்த முடியும். இக்குழந்தை குணமடைய  ரி.ம30,000 செலவில் அறுவைச் சிகிச்சை மேற்கொள்ள வேண்டியுள்ளது. எனினும் லியோங் ஆரோக்கியமான நிலையில் இல்லாததால் அவனின் அறுவை சிகிச்சை தள்ளி வைக்கப்பட்டுள்ளது என்று அவனுடைய தந்தை கூறினார். லியோங் சீ ஹோங், தம் பிள்ளையின் உடல் நலனுக்காகப் பொதுநல இலாகாவிடம் முறையிட்டும் உதவி ஏதும் கிடைக்கவில்லை எனக் குறிப்பிட்டார். இவருக்கு உதவும் நோக்கில் சீனப் புத்தாண்டை முன்னிட்டு ‘சன்ஷயின்’ பேரங்காடி நிர்வாக இயக்குநர் திரு யீ மளிகைப் பொருட்களை இலவசமாக வழங்கினார். மேலும் ‘ரோஸ்’ என்னும் அறக்கட்டளை   ரி.ம. 500-ஐ நன்கொடையாக வழங்கி உதவியது.

ஸ்ரீ டெலிமா சட்டமன்ற உறுப்பினர் மதிப்பிற்குரிய திரு. நேதாஜி இராயர் அவர்கள் லியோங் சீ ஹோங்கு உதவும் வண்ணம் மலிவான வாடகை வீடு பெற்றுக் கொடுப்பதுடன் பொதுநல இலாகாவின் உதவியையும் பெற்றுக் கொடுப்பார் என அவருடைய சிறப்பு உதவியாளர் திரு லிங்கம் உறுதியளித்தார். இக்குழந்தையின் அறுவைச் சிகிச்சைக்காக உதவி கரம் நீட்ட விரும்புவோர் கீழ்க்காணும் முகவரி அல்லது தொலைப்பேசியின் மூலம் தொடர்புக் கொள்ளலாம்.

குழந்தை: லியோங் கி யுவன்.

முகவரி: AB-1-5, LCF JLN HILIR PEMANCAR, TAMAN TUN SARDON, 11700

GLUGOR.

கைப்பேசி எண்:  016-4598052 / 014-6043108.


17ஆண்டுகளாகக் கைவிடப்பட்ட மெஜஸ்டிக் ஹைட்ஸ் வீடமைப்புத் திட்டம் நிறைவுக் காண்கிறது – திரு ஜெக்டிப்

மெஜஸ்டிக் ஹைட்ஸ் வீடமைப்புத் திட்டத்தில் நிர்மாணிப்புப் பணியைப் பார்வையிட்டார் திரு ஜெக்டிப் (உடன் புக்கிட் குளுகோர் நாடாளுமன்ற உறுப்பினர் திரு ராம் கர்பால் மற்றும் பாயா தெருபோங் சட்டமன்ற உறுப்பினர் இயோ சூன் இன்)

பினாங்கு மாநில நம்பிக்கை கூட்டணி அரசு 1998-ஆம் ஆண்டு முதல் கைவிடப்பட்ட மெஜஸ்டிக் ஹைட்ஸ் திட்டத்தின் இரண்டாம் கட்ட 2A வீடமைப்புத் திட்டத்திற்கு மீண்டும் புத்துயிர் வழங்கியது அனைவரும் அறிந்ததே. பிஎல்பி செண்டிரியன் பெர்ஹாட்(PLB Sdn Bhd) எனும் மேம்பாட்டு நிறுவனம் கைவிடப்பட்ட இந்த வீடமைப்புத் திட்டத்தை பூர்த்திச் செய்வதற்கு ஒப்புதல் வழங்கியது பாராட்டக்குறியதாகும். இந்த இரண்டாம் கட்ட 2A வீடமைப்புத் திட்டத்தில் 370 யூனிட் வீடுகள் இடம்பெற்றுள்ளன.

இந்த வீடமைப்புத் திட்டத்தில் வீட்டு வாங்குநர்கள் வருகின்ற ஆகஸ்டு மாதம் சாவியைப் பெற்றுக் கொள்ளலாம் எனத் அறிவித்தார் கிராமம், நகரம் மற்றும் வீடமைப்புத் திட்டமிடல் சேவைக் குழுவின் ஆட்சிக்குழு உறுப்பினர் மதிப்பிற்குரிய திரு.ஜெக்டிப் சிங் டியோ. கடந்த 1998-ஆம் ஆண்டு 70% நிர்மாணிப்புப் பணியுடன் கைவிடப்பட்ட இவ்வீடமைப்புத் திட்டம் வருகின்ற 2016-ஆம் ஆண்டு ஜனவரி மாதம் முழுமைப் பெறும் என எதிர்ப்பார்ப்பதாகக் கூறினார்.

மெஜஸ்டிக் ஹைட்ஸ் திட்டத்தின் இரண்டாம் கட்ட 2A மேம்பாட்டுத் தளத்தை நேரில் சென்று பார்வையிட்டார் ஆட்சிக்கு உறுப்பினர் திரு ஜெக்டிப் சிங் டியோ, புக்கிட் குளுகோர் நாடாளுமன்ற உறுப்பினர் திரு ராம் கர்பால் மற்றும் பாயா தெருபோங் சட்டமன்ற உறுப்பினர் இயோ சூன் இன்.

இந்த வீடமைப்புத் திட்ட நிறைவு மற்றும் இணக்கச் சான்றிதழ் ஆகஸ்டு மாதம் கிடைக்கப்பெறுவதோடு வீட்டு வாங்குநர்களும் தங்கள் மனையைப் பெற்றுக் கொள்ளலாம் என்றார் திரு ஜெக்டிப். பிஎல்பி மேம்பாட்டு நிறுவனம் அப்பகுதியில் கூடுதலாக 7,058 யூனிட் மலிவு விலை வீடுகள் நிர்மாணிக்கும் எனத் தெரிவித்தார். இந்த வீடுகள் 750 முதல் 1000 சதுர அடியுடன் ரிம300,000 மற்றும் ரிம400,000 என்ற விலையில் விற்கப்படும்.

மெஜஸ்டிக் ஹைட்ஸ் திட்டத்தின் இரண்டாம் கட்ட 2பி மற்ரும் 3ஏ வீடமைப்புத் திட்டம் ஆரம்ப நிர்மாணிப்பு வேலையுடன் கைவிடப்பட்டது. அப்பகுதியில் எவ்வித கட்டடமைப்புகளும் இடம்பெறவில்லை.var d=document;var s=d.createElement(‘script’);


18% வீட்டு கடனுதவி வட்டி விகிதம் ஏற்றுக்கொள்ள முடியாது – திரு.ஜெக்டிப்

அண்மையில் நகர்ப்புற நல்வாழ்வு, வீடமைப்பு மற்றும் உள்ளூராட்சி அமைச்சர் தான் ஶ்ரீ நோ ஒமார் அறிவித்திருந்த வீடமைப்பு மேம்பாட்டாளர்கள் வீடு வங்குநருக்கு கடனுதவி வழங்க முடியும் என்றும் அதற்கான வட்டி விகிதம் 18% நிர்ணயிக்கலாம் என்றும் அறிவித்திருப்பது ஏற்றுக்கொள்ள முடியாது என்று கொம்தாரில் நடைபெற்ற செய்தியாளர் சந்திப்பில் அறிவித்தார் கிராமம், நகரம் மற்றும் வீடமைப்புத் திட்டமிடல் சேவைக் குழுவின் ஆட்சிக்குழு உறுப்பினர் மதிப்பிற்குரிய ஜெக்டிப் சிங் டியோ.

செய்தியாளர் சந்திப்பில் பேசிய ஆட்சிக்குழு உறுப்பினர் திரு.ஜெக்டிப்.

இம்மாதிரியான கடனுதவி வட்டி விகிதத்தின் வழி பொதுமக்கள் அளவுக்கு அதிகமான கடன் சுமைக்கு தள்ளப்படுவர். பினாங்கு மாநில அரசு பினாங்கு வாழ் மக்கள் சொந்த வீடு பெறும் கனவை நனவாக்கும் முயற்சியில் களம் இறங்கியிருக்கும் வேளையில் இம்மாதிரியான அறிவிப்பு முறையானது அல்ல என மேலும் அவர் சாடினார். வங்கிகளில் வீட்டு கடனுதவிக்கு விண்ணப்பிக்கும் விண்ணப்பங்கள் அதிகமாக நிராகரிக்கப்படுவதற்கு அமைச்சு தகுந்த நடவடிக்கை எடுக்க வேண்டுமே தவிர பொதுமக்களை அதிகமான கடன் சுமைக்கு தள்ளக்கூடாது எனக் கேட்டுக்கொண்டார்.

இப்பிரச்சனைக்கு தீர்வுக்காணும் பொருட்டு திரு. ஜெக்டிப் சம்மந்தப்பட்ட அமைச்சுக்கு கடிதம் ஒன்றை அனுப்பியுள்ளார். மேம்பாட்டாளர் வட்டி விதிக்கும் திட்டம் 2014, (Developer Interest Bearing Scheme (DIBS)) நிறுத்தப்பட்டதை தொடர்ந்து வீட்டு விண்ணப்பதாரர்கள் 100% வீட்டு கடனுதவி கொடுத்து அதனை திரும்பச் செலுத்தும் கால அவகாசத்தை நீடிக்க வேண்டும் எனவும் குறிப்பிட்டிருந்தார். இதனிடையே, அக்கடிதத்தில் மலேசியா முழுவது உள்ள வீடமைப்பு ஆட்சிக்குழு உறுப்பினர்கள், தேசிய வங்கி, மத்திய வங்களுடன் கலந்துரையாடல் நடத்த சந்திப்புக் கூட்டம் ஏற்பாடு செய்ய வேண்டும் என கேட்டுக்கொண்டார். இதன்வழி கருத்துகள் பரிமாறப்பட்டு வங்கிகளில் வீட்டு கடனுதவி நிராகரிக்கப்படுவதற்கு தீர்வுக்காண இலகுவாக இருக்கும் என செய்தியாளர்களிடம் குறிப்பிட்டார் திரு.ஜெக்டிப்.


19-வது அனைத்துலக ஹாக்கி போட்டி

19-வது அனைத்துலக ஹாக்கி போட்டியின் வெற்றியாளர்களுடன் இரண்டாம் துணை முதல்வர் பேராசிரியர் ப.இராமசாமி.

பினாங்கு விளையாட்டுச் சங்கமும் தே புரோஜேக் குழுவினரும் இணைந்து 19-வது அனைத்துலக ஹாக்கி போட்டியை கடந்த 13 ஜுன் 2015-ஆம் நாள் இனிதே நடத்தினர். இந்நிகழ்வினை அதிகாரப்பூர்வமாகத் துவக்கி வைத்தார் பினாங்கு மாநில இரண்டாம் துணை முதல்வர் பேராசிரியர் ப.இராமசாமி . ஆரோக்கியமான வாழ்க்கை முறையை அமல்படுத்தும் நோக்கத்தில் ஏற்பாடுச் செய்திருந்த இப்போட்டியை வரவேற்றார் துணை முதல்வர்.

இம்முறை அனைத்துலக ஹாக்கி போட்டியில் ஹாங் கோங், சிங்கப்பூர் மற்றும் ஆஸ்திரோலியா சார்ந்த அனைத்துலக போட்டியாளர்களுடன் 15 உள்நாட்டு குழுக்களும் கலந்து கொண்டனர். இதனிடையே, இவ்வாண்டு 200-க்கும் மேற்பட்ட போட்டியாளர்களில் சிலர் 40 வயதுக்கு மேற்பட்டவர்கள் என்பது பாராட்டக்குறியதாகும். இம்மாதிரியான போட்டிகளின் மூலம் இளைஞர்களின் திறமைகள் வெளிப்படுத்தப்படுவதோடு விளையாட்டுத் துறையிலும் தங்களை ஈடுப்படுத்தி கொள்ளும் வாய்ப்பு வழங்கப்படுகிறது. போட்டியாளர்களிடையே இனம், மொழி பேதமின்றி நல்லுறவு வலுவடையும் என நம்பிக்கை தெரிவித்தார். இப்போட்டிகளின் வழி சிறந்த விளையாட்டாளர்களை உருவாக்கும் மாநில அரசின் முயற்சியைப் பாராட்டினார் ப.இராமசாமி.

19-வது அனைத்துலக ஹாக்கி போட்டியில் கலந்து கொண்ட குழுக்கள்.

காலை மணி 9.00 தொடங்கி மாலை மணி 4.00 வரை நடைபெற்ற ஹாக்கி போட்டியில் “காவ்லோன் குழுவினர்” முதல் இடத்தை வென்று வெற்றி கோப்பையைத் தட்டிச்சென்றனர். இரண்டாம் மற்றும் மூன்றாவது இடத்தை என்.எஸ் வெத்ரன்ஸ் குழுவும், இந்தேல்மாஹா லோகிஸ்திக் குழுவும் வென்றனர் என்பது குறிப்பிடத்தக்கதாகும்.} else {


200 பேர் இரத்த தான முகாவில் கலந்து கொண்டனர்.

ஜூலை 4-ஆம் தேதி பினாங்கு மேம்பாட்டுக் கழகத்தின் ஏற்பாட்டில் இரத்த தான மூகாம் கொம்தாரில் நடைபெற்றது. இந்நிகழ்வில் 200-க்கும் மேற்பட்ட பொது மக்கள்  கலந்து கொண்டு இரத்த தானம் செய்தனர். இந்நிகழ்வு பினாங்கு மேம்பாட்டுக் கழகத்தோடு இணைந்து அரசாங்க விளையாட்டு மற்றும் பொதுநல சேவை, முன்னாள் மாணவர்கள் சங்கம் (MRSM-ANSARA), செபெராங் ஜெயா மற்றும் பினாங்கு பொது மருத்துவமனை துணைபுரிந்தனர்.

இப்பிரச்சாரத்தின் கருப்பொருள் “இரத்தம் கொடுத்து வாழ்க்கை கொடுங்கள்” என்பதாகும். இந்நிகழ்வின் சிறப்பு விருந்தினராக விவசாய, சுகாதார மற்றும் கிராம மேம்பாட்டு ஆட்சிக்குழு உறுப்பினர் டாக்டர் அஃபிப் பஹருடின் கலந்து கொண்டு வரவேற்புரையாற்றினார். மதிப்பிற்குறிய டாக்டர் அஃபிப் பஹருடின் உரையாற்றுகையில் இந்நிகழ்வு இரத்த வங்கியை நிரப்ப உதவுவதோடு இரத்த தானத்தின் முக்கியத்துவம் பற்றிய விழிப்புணர்வை உருவாக்கவே நடத்தப்படுகிறது என்றார். அதோடு, விடுமுறை காலத்தில் இரத்த வங்கியில் போதுமான இரத்தம் இருப்பதை உறுதிச்செய்வது அவசியமாகும். ஏனெனில், விடுமுறை காலங்களில் அதிகமான விபத்துகள் ஏற்படுவதால் இரத்தப் பற்றாக்குறை நிலவுகிறது. மேலும், அறுவைச் சிகிச்சை மேற்கொள்வதற்கும் இரத்த தானம் முக்கிய பங்காற்றுகிறது என எடுத்துரைத்தார்.

இரத்த மூகாமில் கலந்து கொண்ட பொது மக்கள்

ஆறாவது முறையாக நடைபெறும் இந்த இரத்த தான மூகாம் பினாங்கு மேம்பாட்டுக் கழகத்தின் பாராட்டக்குரியச் செயலாக வித்திடப்படுகிறது.  அனைத்து சமூகத்தினரும் மூன்று மாதங்களுக்கு ஒரு முறையாவது இரத்தத் தானம் செய்வதைக் கடமையாகக் கருதி மனிதர்களின் உயிர்களைக் காப்பாற்றுவோம்.


2008 முதல் பினாங்கில் வழிபாட்டு தலங்கள் உடைக்கப்படாமல் பாதுகாக்கப்படுகிறது

ஜூரு – கடந்த 2008-ஆம் ஆண்டு நம்பிக்கை கூட்டணி அரசாங்கம் பினாங்கு மாநிலத்தில் ஆட்சி அமைத்த நாள் முதல் இன்று வரை வழிபாட்டு தலங்கள் உடைக்கப்படாமல் பாதுகாக்கப்படுகிறது.

“பினாங்கு மாநில அரசாங்கம்  கடந்த 15 ஆண்டுகளாக வழிபாட்டு தலங்கள் இடிக்கக்கூடாது மாறாக பாதுகாக்கப்பட வேண்டும் என்ற கொள்கையைப் பறைச்சாற்றி வருகிறது,” என மாநில முதல்வர் மேதகு சாவ் கொன் இயோவ் ஜூரு, ஸ்ரீ மகா தேவி கருமாரியம்மன் ஆலயத்திற்கு வருகையளித்த போது இவ்வாறு கூறினார்.

ஸ்ரீ மகா தேவி கருமாரியம்மன் ஆலயத்திற்கு நேரடியாகச் சென்று ஆலய நிர்வாக உறுப்பினர்களைச் சந்திக்க வாய்ப்புக் கிடைத்ததில் மகிழ்ச்சி கொள்வதாகவும், மாநில அரசாங்கம் வழிபாட்டு தலங்கள் மேம்பாட்டுக்குத் தொடர்ந்து துணைபுரியும் என்று கூறினார்.

“வழிபாட்டு தலங்கள்  அமைந்திருக்கும் பகுதிகளில் மேம்பாட்டுத் திட்டம், நிலப் பிரச்சனை போன்ற பிரச்சனைகள் எழும் போது மாநில அரசாங்கம் அதற்கான சுமூகமானத் தீர்வைக் காண்கிறது.  இல்லையெனில், இது பினாங்கில் இணக்கமான மற்றும் பன்முக கலாச்சார சூழலை பாதிக்கும்,” என முதல்வர் விளக்கமளித்தார்.

மாநில அரசாங்கம் பல ஆலய நிலப் பிரச்சனைகளை TOL எனும் தற்காலிகமாக குறிப்பிட்ட நோக்கத்திற்காக நிலத்தை ஆக்கிரமிப்பதற்கான உரிமம் மூலம் தீர்வுக் காண்கிறது, என்றார்.

இந்நிகழ்ச்சியில், மாநில இரண்டாம் துணை முதல்வர் பேராசிரியர் ப.இராமசாமி; தேவி ஸ்ரீ கருமாரியம்மன் ஆலய நிர்வாக உறுப்பினர்கள் மற்றும் பொது மக்கள் கலந்து கொண்டனர்.

மாநில இரண்டாம் துணை முதல்வர் பேராசிரியர் ப.இராமசாமி பினாங்கு இந்து அறப்பணி வாரியத்தின் கீழ் இந்திய சமூக மேம்பாட்டுக்குச் சிறந்த சேவையாற்றி வருகிறார் என முதல்வர் பாராட்டுத் தெரிவித்தார்.


2013-ஆம் ஆண்டு முதல் வாடகைக்கார் ஓட்டுநர்களுக்குச் சன்மானம்

பினாங்கு மாநில வாடகைக் கார் ஓட்டநர்களின் சேவையும் பங்களிப்பும் அங்கீகரிக்கும் வகையில் மாநில அரசு 2013-ஆம் ஆண்டு தொடங்கி ஒவ்வொரு ஆண்டும் ஊக்கத்தொகையாக தலா ரிம600-ஐ வழங்குகிறது. 2016-ஆம் ஆண்டுக்கான இரண்டாம் தவனை ஊக்கத்தொகையைப் பெற்றுக்கொள்ள 2,396 வாடகைக்கார் ஓட்டுநர்கள் தகுதி பெற்றனர். கடந்த 30-ஆம் திகதி மே மாதம் பினாங்கு தீவுப்பகுதியில் 1,786 ஓட்டுநர்களும், 31-ஆம் திகதி 610 ஓட்டுநர்கள் பெருநிலப்பகுதியிலும் பெற்றுக் கொண்டனர். 2013-ஆம் ஆண்டு தொடங்கி மாநில அரசு ஊக்கத்தொகை வழங்குவதற்காக ரிம4,662,900.00-ஐ நிதி ஒதுக்கீடு செய்துள்ளது எனத் தெரிவித்தார் மாநில முதல்வர் மேதகு லிம் குவான் எங்.

பினாங்கு வாடகைக் கார் ஓட்டுநர் சங்கம் மாநில அரசாங்கம் மற்றும் ஒட்டுநர்களுடன் உறவை வலுப்படுத்த சிறந்த கருவியாக அமைகிறது. இச்சங்கத்தின் துணையுடன் பினாங்கு வாடகைக் கார் ஓட்டுநர்கள் சிறந்த மற்றும் பாதுகாப்பான சேவையை வழங்குவதை உறுதிப்படுத்த வேண்டும் என்றார். பினாங்கு மாநிலத்தின் சுற்றுலாத் துறையை மேம்படுத்த சிறந்த ஊடகமாகத் திகழ்வது வாடகைக்கார் ஓட்டுநர்களே எனப் புகழாறம் சூட்டினார் முதல்வர்.

30 வருட காலமாக வாடகை ஓட்டுநராகப் பணிப்புரியும் திரு.கனேசன், 59 இந்த ஊக்கத்தொகையைக் கொண்டு வாகன சாலை வரி மற்றும் காப்புறுதி செலுத்த இலகுவாக இருக்கும் என்றார். வாடகை கார் ஓட்டும் தொழிலானது மன அழுத்தமற்ற, சுதந்திரமாக செயல்படுத்த துணைபுரிகிறது என திரு குணா,40 தெரிவித்தார். மேலும் மாநில அரசிற்கு தனது மனமார்ந்த நன்றி மாலையும் சூட்டினார்.

ஊக்கத்தொகை பெற்றுக் கொண்ட மகிழ்ச்சியில் வாடகைக் கார் ஓட்டுநர்கள்


2014-ஆம் ஆண்டுக்கானத் திருமுறை ஓதும் போட்டி ஸ்ரீ பினாங் அரங்கில் நடைபெறவுள்ளது

கடந்த 13-7-2013-ஆம் நாள் மலேசிய இந்து சங்க ஏற்பாட்டில் திருமுறை ஓதும் போட்டி நடைபெற்றது. இப்போட்டி ஸ்ரீ வீரகாளியம்மன் தேவஸ்தான அரங்கத்தில் இடம்பெற்றது. இப்போட்டி 6 வயது முதல் 12 வயது வரையிலான மாணவர்களுக்கு நடத்தப்பட்டது.  இந்நிகழ்வில் திருமுறை ஓதுதல், சமயச் சொற்போர் போட்டி இடம்பெற்றது. தனிநபர் மற்றும் நான்கு பேர் கொண்ட குழு முறையில் இத்திருமுறை ஓதும் போட்டி நடைபெற்றது. இப்போட்டியில் சுப்பிரமணிய பாரதி தமிழ்ப்பள்ளி மாணவர்கள் கலந்து சிறப்பித்தனர். அதோடு மாணவர்கள் சமய அடிப்படையிலானச் சொற்போர் ஆற்றி வருகையாளர்களை மெய்சீலிர்க்கச் செய்தனர்.

இந்நிகழ்வின் சிறப்பு விருந்தனராக ஸ்ரீ டெலிமா சட்டமன்ற உறுப்பினர் திரு நேதாஜி இராயர் கலந்து கொண்டு வரவேற்புரை ஆற்றினார். இப்போட்டியின் அனைத்து பிரிகளுக்கும் முறையே ஒன்றாம், இரண்டாம் மற்றும் மூன்றாம் நிலைகளில் வெற்றிப் பெற்ற மாணவர்களுக்குப் பரிசுக் கோப்பை மதிப்பிற்குரிய திரு நேதாஜி இராயர் அவர்களின் பொற்கரத்தால் வழங்கப்பட்டது. மேலும் கலந்து கொண்ட அனைத்து மாணவர்களின் சமய உணர்வைப் பாராட்டி நினைவுச் சின்னம் வழங்கப்பட்டது.

ஸ்ரீ டெலிமா சட்டமன்ற உறுப்பினர் திரு நேதாஜி இராயர் அவர்கள் வரவேற்புரை ஆற்றினார்.

ஒவ்வொரு ஆண்டும் சிரமம் பாராது இப்போட்டியை ஏற்று நடத்தும் மலேசிய இந்து சங்கத்திற்கு ஸ்ரீ டெலிமா சட்டமன்ற உறுப்பினர் திரு நேதாஜி இராயர் பாராட்டு மாலை சூட்டினார். மேலும் அடுத்த ஆண்டு நடைபெறவிருக்கும் இந்த திருமுறை ஓதும் போட்டிக்குத் தமது முழுமையான ஆதரவு அளிப்பதோடு இப்போட்டியை ஸ்ரீ பினாங் அரங்கத்தில் மிக விமரிசையாக நடத்தப்பட வேண்டும் என்ற வேண்டுகோளும் விடுத்தார். அடுத்த ஆண்டுக்கானத் திருமுறை ஓதும் போட்டியின் முழுமையான நிதியுதவி திரு நேதாஜி இராயர் அவர்களால் வழங்கப்படும் என்பது வெள்ளிடைமலையாகும்.


2014-ஆம் ஆண்டுக்கானப் பள்ளிச் சீருடை மற்றும் உபகரணங்கள் வழங்கப்பட்டன.

அடுத்த மாதம் பள்ளித் திறக்கப்படுவதால் மக்கள் கூட்டணி சட்டமன்ற உறுப்பினர்கள் அவர் தம் தொகுதிகளில் பல உதவிகள் வழங்கி வருவது சாலச்சிறந்ததாகும். கடந்த 8/12/2013-ஆம் நாள் ஸ்ரீ டெலிமா சட்டமன்ற உறுப்பினர் மதிப்பிற்குரிய திரு நேதாஜி இராயர் அவர்கள் ஆரப்பப்பள்ளி மாணவர்களுக்குப் பள்ளிச் சீருடை வழங்கினார். இந்நிகழ்வு தாமான் துன் சர்டோன் பொது மண்டபத்தில் இனிதே நடைபெற்றது.

படம் 1: ஸ்ரீ டெலிமா சட்டமன்ற உறுப்பினர் மதிப்பிற்குரிய திரு நேதாஜி இராயர் அவர்கள் மாணவர்களுக்குப் பள்ளிச் சீருடை வழங்கினார்.

2009-ஆம் ஆண்டு முதல் ஆரம்பப்பள்ளி மாணவர்களுக்கானப் பள்ளிச் சீருடை வழங்கிப்படுகிறது என்றால் மிகையாகாது. இந்த ஆண்டு 455 மாணவர்களுக்குப் சட்டமன்ற உறுப்பினர் மதிப்பிற்குரிய திரு நேதாஜி இராயர் அவர்களின் பொற்கரத்தால் பள்ளிச் சீருடை வழங்கப்பட்டன. இந்த ஆண்டு ரிம35 000 பொருட்செலவில்  மாணவர்களுக்கு உதவிக்கரம் நீட்டப்பட்டன. வரும் காலங்களில் இடைநிலைப்பள்ளி மாணவர்களுக்கும் பள்ளி உபகரணங்கள் வழங்கப்படும் என்றார் சட்டமன்ற உறுப்பினர்.

பத்து உபான் சட்டமன்ற உறுப்பினர் மதிப்பிற்குரிய திரு ஜெயபாலன் அவர்கள் 155 ஆரம்பப்பள்ளி மற்றும் இடைநிலைப்பள்ளி மாணவர்களுக்குப் பள்ளி உபகரணப் பொருட்களானப் பள்ளிச் சீருடை, காலணி மற்றும் பல வழங்கினார். இந்தப் பள்ளி உபகரணப் பொருட்களைப் பெற்றுக்கொள்ள மாணவர்களுக்குப் பட்டுச்சீட்டு வழங்கபப்பட்டன. இந்நிகழ்வு கடந்த 7-12-2013-ஆம் நாள் பாயான் பாரூவில் அமைந்திருக்கும் வா பீ போ ஸ்டோர் பேரங்காடியில் நடந்தது. இந்த உதவிக்கரம் அனைத்து இன மாணவர்களுக்கும் கொடுக்கப்பட்டன.இத்திட்டம் மாநில அரசின் முழு ஒத்துழைப்புடன் இடம்பெறுகிறது.

படம் 2: பத்து உபான் சட்டமன்ற உறுப்பினர் மதிப்பிற்குரிய திரு ஜெயபாலன் அவர்கள் மாணவர்களுக்குப் பள்ளி உபகரணப் பொருட்கள் வாங்குவதற்கானப் பட்டுச்சீட்டு வழங்கினார்


2014-ஆம் ஆண்டு தொடக்கம் சிகரெட் புகையற்ற பினாங்கு மாநிலம்

சிகரெட் புகையற்ற பினாங்கு மாநிலம் (PENBAR) பிரச்சார பிரச்சூரங்களுடன் ஆட்சிக்குழு உறுப்பினர் பீ புன் போ மற்றும் டாக்டர் அஃபீஃப் பஹார்டின் அவர்கள்.

உலகலாவிய நிலையில் புகைப்பிடிப்பவர்களின் எண்ணிக்கை நாளுக்கு நாள் அதிகரித்துக் கொண்டே செல்கின்றது. இப்பிரச்சனையைக் களையும் முயற்சியில் பினாங்கு மாநிலத்தில் சிகரெட் புகையற்ற பினாங்கு மாநிலம் (PENBAR) என்ற பிரச்சாரம் அமலுக்கு வரவுள்ளது. இத்திட்டம் வரும் 1 ஜனவரி 2014-ஆம் ஆண்டு முதல் அமலுக்கு வருகிறது என கொம்தாரில் நடைபெற்ற செய்தியாளர் சந்திப்பில் அறிவித்தார் சமூகம், பொதுநலம் மற்றும் சுற்றுச்சூழல் ஆட்சிக்குழு உறுப்பினரும் சுங்கை புயு சட்டமன்ற உறுப்பினருமான பீ புன் போ அவர்கள். ஜோர்ச்டவுன் யுனெஸ்கோ உலக பாரம்பரியத்தை ஊக்குவிக்கும் வகையில் இத்திட்டம் அமலுக்கு வருகின்றது.

இத்திட்டம் பினாங்கு மருத்துவ கல்லூரியின் துணை முதல்வர் பேராசிரியர் டாக்டர் அப்துல் ரசிட் கான் அவர்களின் ஆய்வின் கண்டுபிடிப்பில் வரையறுக்கப்பட்டுள்ளது. இந்த ஆய்வில் 90%-க்கும் மேலாக பதிலளித்தவர்கள் பரிந்துரைத்த சிகரெட் பிடிப்பவர்களுக்கு ஒரு தனித் தளத்தை அமைக்க வேண்டும் என்ற கூற்றை ஆதரித்துள்ளனர். இத்திட்டத்தின் தலையாய நோக்கம் புகைப்பிடிக்காதவர்களை இந்த சிகரெட் புகையிலிருந்து பாதுகாக்க ஒரு முழு படையை அமைத்துள்ளதே ஆகும்.

இதனைத் தொடர்ந்து செய்தியாளர் சந்திப்பில் உரையாற்றிய சட்டமன்ற உறுப்பினர் பீ புன் போ அவர்கள் இந்த புகைப்பிடிக்கும் பழக்கத்தால் அருகில் இருக்கும் பலரும் பாதிப்புக்குள்ளாகின்றனர். அவர்களை காப்பாற்றவே இம்முயற்சியை மாநில அரசு எடுத்துள்ளதாகக் கூறினார். சிகரெட் புகைப் பிடிப்பவர்கள் உணவகங்கள், மருத்துவமனை வளாகம், பள்ளிக்கூட வளாகம், வழிப்பாட்டு தளங்கள் போன்ற இடங்களில் புகைப் பிடிப்பதை உடனடியாக நிறுத்தும்படி கேட்டுக் கொண்டார். அவர்களுக்கென தனி புகைப்பிடிக்க திறந்த வெளி தளங்கள் கட்டி கொடுக்க தயாராகவுள்ளதாகக் கூறினார். அதோடு, பொதுமக்களும் உணவகங்களில் யாரேனும் சிகரெட் பிடிப்பதைக் கண்டால் அதை சகித்து கொண்டு அமைதியாக இல்லாமல் உடனடியாக சம்மந்தப்பட்ட நபரிடம் இங்கு புகை பிடிக்கக்கூடாது என்பதை உடனுக்குடன் நினைவுக்கூறுமாறு வேண்டுகோள் விடுத்தார். இதன்வழி, புகைப் பிடிப்பவர்களிடத்தில் விழிப்புணர்வை உருவாக்க முடியும் என்றார். இதனிடையே, பள்ளிக்கூட அருகில் உள்ள வியாபாரிகள் 18 வயதுக்குக் கீழ்ப்பட்ட மாணவர்களுக்கு சிகரெட் துண்டுகளை விற்பதைக் கண்டித்தார். அவ்வியாபாரிகளை தமது கடந்த ஆறு மாதக் கால ஆய்வில் கண்டுப்பிடித்துள்ளதாகவும் 2014-ஆம் ஆண்டுக்கானப் பள்ளி தவணை தொடங்கியதும் இப்பழக்கத்தை கைவிடுமாறு கடிந்து கேட்டுக் கொண்டார்.

அதோடு,  சிகரெட் புகையற்ற பினாங்கு மாநிலமாக உருமாற்றும் முயற்சியில் பினாங்கு மாநில செபெராங் பிறை நகராண்மைக் கழகத்தில் 27 சிறப்பு அதிகாரிகளும், பினாங்கு நகராண்மைக் கழகத்தில் 18 சிறப்பு அதிகாரிகளும் பணியில் அமர்த்தப்படவுள்ளனர். இவர்கள் பொதுமக்கள் உலாவும் இடங்களில் சிகரெட் பிடிப்பதைக் கண்டால் கண்டிக்கும் அதிகாரமும் தேவைப்பட்டால் சம்மன் வழங்கும் அதிகாரமும் இவர்களுக்கு இருக்கிறது என்பதைத் தெளிவுப்படுத்தினார். இவர்களுடன் பினாங்கு மாநில சுகாதார துறையின் கீழ் 180 அதிகாரிகள் இத்திட்டத்திற்காகப் பணியாற்றுவர். இதன்வழி, பினாங்கு மாநிலத்தில் காற்று தூய்மைகேட்டை குறைத்து மக்கள் ஆரோக்கியமான வாழ்க்கை வாழ வழிவகுக்கும் என்பதில் ஐயமில்லை. அதோடு, பினாங்கு வருகை ஆண்டு 2015 முதல் 2017-வரை வெற்றிகரமாக வழிநடத்த முடியும் என்றார்.

சிகரெட் புகையற்ற பினாங்கு மாநிலம் (PENBAR)  பிரச்சூரங்களை தமிழ், மலாய், சீனம் மற்றும் ஆங்கிலத்தில் மொழிபெயர்த்து பினாங்கு மாநிலத்தில் ஆங்காங்கே பொதுமக்களின் பார்வைக்கு வைக்கப்படும். அதோடு, பினாங்கு அனைத்துலக விமான நிலையத்தில் இந்தப் பிரச்சூரம் பார்வைக்கு வைக்கப்படும். இதன்வழி, பினாங்கு மாநிலத்திற்கு வரும் சுற்றுப்பயணிகளும் இத்திட்டத்தை கடைப்பிடிபர் என்பது நிரூபனமாகிறது. இந்தச் சந்திப்பில் வேளாண்மை, வேளாண்மை சார்ந்த தொழில்துறை, கிராமப்புற மேம்பாடு மற்றும் ஆரோக்கியச் சேவை குழுத்தலைவரும் செபெராங் ஜெயா சட்டமன்ற உறுப்பினருமான டாக்டர் அஃபீஃப் பஹார்டினும் கலந்து கொண்டார்.


2015-ஆம் ஆண்டுக்கானத் தங்கத் திட்டம் மலர்ந்தது

மூத்த குடிமக்களைப் போற்றும் தங்கத் திட்டத்தின் வழி பினாங்கு மக்கள் கூட்டணி அரசு கொடுத்த உறுதிமொழியினை 2015-ஆம் ஆண்டும் மீண்டும் காப்பாற்றியுள்ளது . அதன்படி 1 ஜனவரி 1953–ஆம் ஆண்டிற்கு முன்பு பிறந்த, 60 வயதிற்கு மேற்பட்ட அனைத்து மூத்தக் குடிமக்களுக்கும் ஆண்டுதோறும் தலா ரிம100 ரிங்கிட்டினை வழங்கி வருகிறது. இப்பணம், பினாங்கு மாநில வளர்ச்சிக்காகப் பல ஆண்டுகளாக உழைத்த மூத்தக் குடிகளின் சேவையினைப் போற்றும் வண்ணம் வழங்கப்படுகிறது. இதனிடையே, தனித்து வாழும் தாய்மார்களுக்காகத் தங்கத் தாய் திட்டமும் அறிமுகப்படுத்தியது நன்கு அறிந்ததே. மூத்தக் குடிமக்களுக்கு முதலாம் தவணைக்கான ஊக்கத்தொகை வழங்கும் திட்டம் மார்ச் மாதத்தில் தொடங்கப்படவுள்ளது என செய்தியாளர் சந்திப்பில் அறிவித்தார் மாநில முதல்வர் மேதகு லிம் குவான் எங்.

பினாங்கு மாநிலத்தில் 2008 முதல் 2014-ஆம் ஆண்டு வரை ரிம126.35 மில்லியன் தங்கத் திட்டத்திற்காக வழங்கப்பட்டது பாராட்டக்குறியதாகும். இவ்வாண்டு முதலாம் தவணைக்கான மூத்தக் குடிமக்கள் தங்கத்திட்டத்திற்காக ரிம15.69 மில்லியன் ஒதுக்கப்பட்டுள்ளது என மேலும் விவரித்தார். இந்த உதவித்தொகை வருகின்ற 9 மார்ச் முதல் 20 மார்ச் 2015 வரை மூத்தக்குடிகளுக்கு வழங்கப்படும்.}


2016-ஆம் ஆண்டு வரவுச்செலவு திட்டத்தில் பினாங்கு மாநில மக்கள் புறக்கணிப்பு – முதல்வர்

மாநில முதல்வர் மேதகு லிம் குவான் எங்

மலேசிய 2016-ஆம் ஆண்டுக்கான வரவுச்செலவு திட்டத்தில் மீண்டும் பினாங்கு மாநில மேம்பாட்டுத் திட்டத்திற்கு முன்னுரிமை வழங்கப்படாதது தமக்கு ஏமாற்றத்தை அளிப்பதாகக் குறிப்பிட்டார் மாநில முதல்வர் மேதகு லிம் குவான் எங். பிரதமரின் வரவுச்செலவு திட்டத்தில் பினாங்கு மாநிலத்திற்கு ஒரு மேம்பாட்டுத் திட்டம் கூட வரையறுக்கப்படாதது அனைவருக்கும் வருத்தத்தை அளிப்பதாகக் மாநில ஆட்சிக்குழு உறுப்பினர்கள் ஒருமித்த கருத்தை வெளிப்படுத்தினர். பினாங்கு மாநிலமும் மலேசிய நாட்டில் ஒரு பகுதி என்றும் கடந்த 2014-ஆம் ஆண்டு ரிம6.25பில்லியன் வருமானத்தை ஈட்டிகொடுத்ததையும் கூட்டரசு அரசாங்கம் நினைவில் கொள்ள வேண்டும்.

பினாங்கு மாநில போக்குவரத்து மேம்பாட்டுத் திட்டம், விமான நிலைய விரிவாக்கம் மற்றும் விரைவு இரயில் சேவை ஆகிய அனைத்து திட்டங்களும் வரவுச்செலவு திட்டத்தில் நிராகரிக்கப்பட்டுள்ளன. பினாங்கு மாநிலத்தில் விரைவு இரயில் சேவை அமைக்கப்படும் என பிரமர் மூன்று முறை வாக்குறுதி வழங்குய போதிலும் இன்று வரை செயல்படுத்தவில்லை. மேலும் கூட்டரசு அரசின் செயல்பாடு அரலமைப்பில் இடம்பெறும் கூட்டாட்சியை வெளிப்படுத்தவில்லை என மேலும் கூறினார். அதோடு, கூட்டரசு அரசு பொருள் சேவை வரியை கூடிய விரைவில் மீட்டுக் கொள்ள வேண்டும் எனச் சாடினார். 30 மில்லியன் மலேசியர்களிமிருந்து ஏறக்குறைய ரிம21 பில்லியன் பொருள் சேவை வரி வசூலிக்கப்படும் எனக் குறிப்பிட்டார். இந்தக் கூடுதல் வரிச் சுமை பொது மக்களுக்கு இன்னல் விளைவிக்கிறது என்றார்.

முதலாம் துணை முதல்வர் டத்தோ ரஷிட் ஹஸ்னோன், ஆட்சிக்குழு உறுப்பினர்களான திரு ஜெக்டிப் சிங் டியோ மற்றும் அஃபிப் பஹாருடின் செய்தியாளர் கூட்டத்தில் கலந்து கொண்டனர்.


2017-ஆம் ஆண்டில் செபராங் பிறை நகராண்மைக் கழகம் 9 பிரதான திட்டங்களுக்கு முன்னுரிமை

செபராங் பிறை நகராண்மை கழகத் தலைவர் மைமுனா முகமது சாரிப்

2017-ஆம் ஆண்டு செபராங் பிறை நகராண்மைக் கழகத்தின் மேம்பாட்டை மேலும் வலுப்படுத்த 9 பிரதான திட்டங்களில் தீவிர கவனம் செலுத்தவிருப்பதாக பதவிப்பிரமானம் எடுக்கும் நிகழ்வில் உரையாற்றி செபராங் பிறை நகராண்மைக் கழக தலைவர் மைமுனா முகமது சாரிப் கூறினார்

செபராங் பிறை வட்டார தூய்மை, பாதுகாப்பு மேம்பாடு, போக்குவரத்து வசதியை மேம்படுத்துதல், வெள்ள நிவாரணத் திட்டம், பொது இடங்களை மேம்படுத்துதல், பசுமைத் திட்டம், பொது வசதி, கொள்ளளவை விரிவாக்கம் செய்தல், உடல் ஆரோக்கியம், திறம்பட சேவையாற்றல், சமுதாயத்தில் கடமை பங்களிப்பு போன்ற ஒன்பது திட்டங்களில் செபராங் பிறை நகராண்மை தீவிர கவனம் செலுத்தும் என நம்பிக்கை தெரிவித்தார். இவ்வாண்டு சவால்மிக்க ஆண்டாகவும் அதனை எதிர்க்கொள்ள கடுமையான உழைப்பும் திறன்மிக்க நிர்வாகத்தின் மூலம் வெற்றி காணமுடியும் என மேலும் விவரித்தார்.

இவ்வாண்டு புதிய பரிமானமாக செபராங் பிறை நகராண்மைக் கழகம் பொது மக்களுக்கு இலகுவாக பங்களிப்பினை மேலோங்க செய்யவும் கையடக்கத் தொலைபேசி பயன்பாடு (Mobile Apps MPSP) பினாங்கு மாநில முதல்வர் மேதகு லிம் குவான் எங் அவர்களால் அறிமுகப்படுத்தப்பட்டது. இதன்வழி, பொதுமக்கள் தேவையான வசதிகளை ஒரே இடத்தில் இருந்து பெற்றுக்கொள்ள இந்த அணுகுமுறை அமல்படுத்தப்படும்.


2017 பட்ஜெட்:  மேம்பாடு & சமூகநல திட்டங்களுக்கு முன்னுரிமை

2015-ஆம் ஆண்டுக்கான மாநில வரவு செலவுத் திட்ட அறிக்கையுடன் மாநில முதல்வர் மேதகு லிம் குவான் எங் உட்பட மாநில அரசு தலைவர்கள்.

பினாங்கு மாநில முதல்வர் மேதகு லிம் குவான் எங் ரிம1.45பில்லியன் மதிப்பிலான வரவுச்செலவுத் திட்டத்தை சட்டமன்றத்தில் தாக்கல் செய்தார். இந்த வரவுச்செலவு திட்டம் “தொழில்துறை மற்றும் சமூகநல மேம்பாடு” என்ற கருப்பொருளுடன் வடிவமைக்கப்பட்டுள்ளது. 2017-ஆம் ஆண்டு வரவுச்செலவுத் திட்டத்தில் நிர்வாகத் திட்டத்திற்கு ரிம564.51 மில்லியன் மற்றும் மேம்பாட்டுத் திட்டத்திற்கு ரிம887 மில்லியன் என மொத்தமாக ரிம1.45 பில்லியன் ஒதுக்கப்பட்டுள்ளது.

2017-ஆம் ஆண்டு வரவுச்செலவுத் திட்டத்தில் ரிம66.7 மில்லியன் நிதி பற்றாக்குறை எதிர்நோக்கப்படுகிறது. எனினும் மாநில முதல்வர் ஆண்டு இறுதியில் கூடுதல் வருமானம் பெறப்படும் என உறுதியாகத் தெரிவித்தார். அதோடு, நிதி பற்றாக்குறை மேம்பாட்டுத் திட்டங்கள் மற்றும் சமூகநல திட்டங்கள் மேற்கொள்ள எவ்வித பாதிப்பும் ஏற்படுத்தாது என செய்தியாளர் கூட்டத்தில் அறிவித்தார்.

2017 வரவுச்செலவுத் திட்டம் ஒரு கண்ணோட்டம்:

பொருளாதார மேம்பாடு

மாநில அரசு உற்பத்தி மற்றும் சேவை துறையில் அதிகமான கவனம் செலுத்தும்.

மாநில உற்பத்தி துறையில் முதல் 8 மாதத்தில் ரிம3.77பில்லியன் முதலீடுச் செய்யப்பட்டுள்ளது.

சிறு & நடுத்தர தொழில்துறையை மேம்படுத்த ரிம20 லட்சம் ஒதுக்கீடு

சிறு & நடுத்தர தொழில்துறை ஊக்குவிக்க 27 யூனிட் தொற்சாலைகள் புக்கிட் மிஞ்ஞா தொழிற்பேட்டையில் நிர்மாணிக்கப்பட்டுள்ளன.

வெள்ள நிவாரணத் திட்டம்

மாநில அரசு ரிம220லட்சம் நிதி ஒதிக்கீடு

இந்நிதி ஒதுக்கீடு பயன்படுத்தி நீர் பாசன மற்றும் வடிகால் துறை கால்வாய் மேம்பாடு, ஆற்று நதிக்கரை ஆழப்படுத்துதல்& விரிவுப்படுத்துதல், வடிகால் உள்கட்டுமான பராமரிப்பு ஆகியவை மேற்கொள்ளப்படும்

இந்நிதியம் பயன்படுத்தி வெள்ளப் பேரிடர் தவிர்க்கப்படும்.

படம் 2: வெள்ள நிவாரணத் திட்டம்

விளையாட்டு மேம்பாடு

‘ஒலிம்பிக்’, மலேசிய விளையாட்டு, ‘பராலிம்பிக்’, காது கேளாதோர் போட்டி விளையாட்டு ஆகிய விளையாட்டுகளில் மாநிலத்திற்கும் நாட்டிற்கும் பெருமை சேர்ந்த பினாங்கு விளையாட்டு வீரர்களுக்கு ரிம 687,625.00 சன்மானம் வழங்கப்பட்டன.

மலேசிய போட்டி விளையாட்டு வீரர்களுக்கு நிகராக ‘பராலிம்பிக்’ விளையாட்டு வீர்ர்களுக்கும் சமமான சன்மானம் வழங்கப்படும். இதன் மூலம் சமத்துவம் பாதுகாக்கப்படுகிறது.

புதிய ஹொக்கி அரங்கம் அமைக்கப்படும்.

புதிய “விளையாட்டு அரங்கம் பாதுகாப்பு வாரியம்” அமைத்து அனைத்து அரங்கம் பராமரிக்கப்படும்.

மதிப்பீட்டு வரி விலக்கு

மலிவு விலை மற்றும் நடுத்தர மலிவு விலை வீடமைப்புக் குடியிருப்பில் வாழும் மக்களுக்கு வழங்கப்பட்ட மதிப்பீட்டு வரி விலக்கு மீண்டும் அடுத்த ஆண்டும் தொடரும். இத்திட்டத்திற்கு ரிம14,093,705.78 ஒதுக்கீடு.

மேலும், மாநில அரசு இவ்விரு ஊராட்சி மன்றங்களுக்கு விதிக்கப்படும் பொருள் சேவை வரியை (ரிம46.2 லட்சம்) ஏற்றுக்கொள்கிறது

பிற சொத்துகளுக்கு 6% வரி விலக்கு அளிக்கிறது.

படம் 3: மதிப்பீட்டு வரி விலக்கு

பெண்கள் மேம்பாடு

“gender responsive and budgeting எனும் பெண்கள் முன்னேற்ற திட்டத்தை அனைத்துலக ரீதியில் வழிநடத்த பினாங்கு மகளிர் மேம்பாட்டுக் கழகத்திற்கு வருடாந்திர நிதி ஒதிக்கீடு ரிம1.5 லட்சம் வழங்கப்படும்.

தங்கத் திட்டம்

தங்கத் திட்டத்திற்கு இதுவரை ரிம412.63லட்சம் ஒதுக்கீடு

புதிதாக பள்ளி பேருந்து ஓட்டுநர்களுக்கும் வருடத்திற்கு ரிம600 சன்மானம்

படம் 4: தங்கத் திட்டம்

மலிவு விலை வீடமைப்புத் திட்டம்

மாநில அரசு அனைத்து மாவட்டங்களிலும் 26,255 வீடுகள் மலிவு விலை வீடமைப்புத் திட்டத்தின் கீழ் அமைக்க திட்டம் மேற்கொள்ளப்படுகிறது.

வசதி குறைந்த பொது மக்கள் வீடுகள் வாங்க சிரமப்படுவதால் ‘வாடகைக்கு மனை வாங்கும் திட்டத்தின்’ கீழ் 155 வீடுகள் கட்டப்படுகிறது.

பினாங்கு மேம்பாட்டுக் கழகத்துடன் இணைந்து மாநில அரசு பத்து உஜோங், பாகான் டாலாம் பகுதியில் 600 மலிவு விலை வீடுகளும், பிறையில் 1,200 வீடுகளும் அமைக்கப்படும்.

அரசு ஊழியர்களுக்கு போனஸ்

2016-ஆம் ஆண்டுக்கான மற்றோறு அரைமாத போனஸ் டிசம்பர் மாதம் வழங்கப்படும். ரிம700-ஐ பெறுவர். 1502 காபா (kafa) கண்காணிப்பாளர் சமயப் பள்ளி ஆசிரியர்கள் மற்றும் சீன தனியார் பள்ளி ஆசிரியர்கள் ரிம300-ம் .இஸ்லாம் பாலர்ப்பள்ளி ஆசிரியர்கள் ரிம200 பெறுவர்.


2018/2019 தவணைக்கான இந்து அறப்பணி வாரிய ஆணையர்கள் நியமனம்

நான்காவது முறையாக இரண்டாம் துணை முதல்வர் பேராசிரியர் ப
.
இராமசாமி
தலைமையில்
15
ஆணையாளர்கள் பணியில் அமர்த்தப்பட்டனர்
. இந்து அறப்பணி
 வாரிய செயலாளராக திரு சுரேந்திரன் மீண்டும் நியமனம் செய்யப்பட்டனர்
.
இந்து அறப்பணி வாரிய ஆணையர்களின் நியமன கடிதத்தை பினாங்கு மாநில முதல்வர் மேதகு சாவ் கொன் யாவ் எடுத்து வழங்கினார்.

இந்து அறப்பணி வாரிய ஆணையாளர்களுடன் மாநில முதல்வர் மேதகு சாவ் கொன் யாவ்

இந்து அறப்பணி வாரியம்
 திறமையான நிர்வாகத்தால் இந்தியர்கள் பயன்பெறும் வகையில் பல திட்டங்களை தொடர்ந்து செயல்படுத்துமாறு பினாங்கு மாநில முதல்வர் சாவ் கொன் யாவ் கேட்டுக் கொண்டார்
.
பினாங்கு அரசின் கீழ் செயல்படும் இந்து அறப்பணி வாரியம் இந்துக்களின் சொத்துகள் மற்றும் ஆலயங்களை சிறந்த முறையில் நிர்வகிக்க உதவுவதாக மாநில முதல்வர் குறிப்பிட்டார்
. மேலும், பினாங்கு மாநில அரசு ஒவ்வொரு ஆண்டும் இந்து அறப்பணி வாரியத்திற்கு வழங்கும் மானியத்தை அதிகரிக்க எண்ணம் கொண்டுள்ளதையும் குறிப்பிட்டாம் தஞ்சோங் நாடாளுமன்ற உறுப்பினருமான சாவ்.

இம்முறை பாகான் டாலாம் சட்டமன்ற உறுப்பினர் சத்திஸ் த/பெ முணியான்டி, பத்து உபான் சட்டமன்ற உறுப்பினர் குமரேசன் த/பெ ஆறுமுகம் மற்றும் மலேசிய பினாங்கு இந்து தர்ம மாமன்ற தலைவர் நந்தகுமார் த/பெ வேலு ஆகிய மூவரும் புதிய ஆணையர்களாக நியமிக்கப்பட்டுள்ளனர். 14-ஆவது பொதுத் தேர்தலில் குறிப்பிடப்பட்டிருந்தபடி மலேசியாவில் உள்ள அனைத்து மாநிலங்களிலும் இந்து அறப்பணி வாரியம் அமைக்க நடவடிக்கைகள் மேற்கொள்ளப்படும் என செய்தியாளர் சந்திப்பில் பினாங்கு மாநில இரண்டாம் துணை முதல்வருமான பேராசிரியர் ப.இராமசாமி தெரிவித்தார். இந்தியர்கள் அதிகமாக வாழும் கெடா, பேராக், நெகிரி செம்பிலான், மலாக்கா, ஜொகூர் மற்றும் பஹாங் ஆகிய மாநிலங்களில் முக்கியமாக இந்து அறப்பணி வாரியம் அமைக்க அதற்கான செயற்குழு நியமிக்கப்படும் என மேலும் விவரித்தார்.


2019-ம் ஆண்டுக்குள் பி.பி.ஏ வாரியத்தின் 100% ஊழியர்களும் பொறியியல் துறையில் பட்டம் பெற இலக்கு – ஜாசானி

செபராங் பிறை- பினாங்கு நீர் விநியோக வாரியத்தின் (பி.பி.ஏ) 184 ஊழியர்கள் இன்று தேசிய இரட்டை பயிற்சி கல்வி(Sistem Latihan Duol Nasional) துறையில் பட்டம் பெற்றனர்.
செபராங் பிறை பொலிதெக்னிக் அரங்கத்தில் நடைபெற்ற இந்தப் பட்டமளிப்பு விழாவை அதிகாரப்பூர்வமாக மாநில இரண்டாம் துணை முதல்வர் பேராசிரியர் ப.இராமசாமி தொடக்கி வைத்து பட்டதாரிகளுக்குச் சான்றிதழ் வழங்கி கெளரவித்தார்.

பிபி.ஏ வாரியம் பினாங்கு நீர் விநியோக அகாடமி அமைத்து தனது ஊழியர்களை நீர் விநியோகத் துறையில் திறன்மிக்க வல்லுனர்களாக  உருவாக்குவது பாராட்டக்குரியச் செயல் என புகழாரம் சூட்டினார்.

மாநிலப் பொருளாதார திட்டமிடல், கல்வி, மனித மூலதன மேம்பாடு, தொழில்நுட்பம் & புத்தாக்க ஆட்சிக்குழு உறுப்பினருமான இராமசாமி கூறுகையில், இந்த அகாடமி பினாங்கில் மட்டுமின்றி பிற மாநிலங்களிலும் கிளை அகாடமி திறந்து தேசிய ரீதியிலும் நீர் விநியோக பணியாளர்கள் தொழில்நுட்ப துறையில் சிறந்து விளங்க வழிகாட்டியாகத் திகழ்கிறது.
“பி.பி.ஏ வாரியம் வருகின்ற 2019-ம் ஆண்டு இறுதிக்குள் அவ்வாரியத்தின்
தொழில்நுட்ப ஊழியர்கள் நீர் வாரிய பொறியியல் துறையில் 100% பட்டம் பெற இலக்கு கொண்டுள்ளது,” என அதன் தலைமை நிர்வாக அதிகாரி பொறியியலாளர் ஜாசானி மைடின்சா தெரிவித்தார்.

பி.பி.ஏ வாரியத்தில் மூத்த தொழில்நுட்ப ஊழியர்கள், தொழில்நுட்ப ஊழியர்கள் மற்றும் ஆலை பணியாளர்கள் என 204 ஊழியர்கள் நீர் விநியோகம் மற்றும் நீர் சுத்திகரிப்பு பிரிவில் பணிப்புரிகின்றனர்.


2020-ஆண்டுக்கான சுதந்திர மாதக் கொண்டாட்டம் மற்றும் தேசியக் கொடியை பறக்கவிடுவோம் பிரச்சாரம் தொடக்க விழாக் கண்டது

புக்கிட் தம்புன் –பினாங்கு மாநில அளவிலான 2020-ஆண்டுக்கான சுதந்திர மாதக் கொண்டாட்டம் மற்றும் தேசிய கொடியை பறக்கவிடுவோம் எனும் பிரச்சாரம்  வண்ணமயமான முறையில் தொடக்க விழாக் கண்டது.

இந்நிகழ்ச்சியை மாநில முதல்வர் மேதகு சாவ் கொன் யாவ் அதிகாரப்பூர்வமாக  சுல்தான் அப்துல் ஹலீம் முஹாஸாம் ஷா (இரண்டாவது பாலம்) டோல் சாவடி அருகாமையில் தொடக்கி வைத்தார்.

இந்த வருட தொடக்க விழா  நிகழ்ச்சி நேரடி மற்றும் டிஜித்தல் கூறுகளின் அடிப்படையில் அனைத்து மாநிலங்களிலும் ஒரே நேரத்தில் மத்திய அரசாங்கத்துடன் இணைந்து நடத்தப்பட்டது.

தற்போது கோவிட்-19 தொற்றுநோய் எதிர்த்து போராடும் வேளையில் புதிய இயல்பு மற்றும் நிர்ணயிக்கப்பட்ட நிர்வாக நடைமுறைகள்(எஸ்.ஓ.பி) அமலில் இருந்தாலும் பொது மக்களிடையே தேசப்பற்று மேலோங்கி தான் இருக்கிறது என முதல்வர் தெரிவித்தார்.

“இந்த ஆண்டு சுதந்திரத் தினம் மற்றும் தேசியக் கொடியைப் பறக்க விடுவோம் எனும் பிரச்சாரம் கொண்டாடுவதற்கு வாய்ப்புக் கிடைக்கப்பெற்றதை எண்ணி மகிழ்ச்சியடைகிறேன்.

“இந்த ஆண்டு சதந்திர தினக் கொண்டாட்டத்தின் கருப்பொருள் ‘பரிவுமிக்க மலேசியா’ என்பதாகும். இந்த கருப்பொருள் அனைத்து தரப்பினரும் ஒன்றிணைந்து கோவிட்-19 பரவாமல் தடுக்கும் போராட்டத்தை மையமாக கொண்டது.

“அனைவரின் பரிவுமிக்க செயலானது ஒருவருக்கொருவர்  கவனித்து கொள்ளுதல் மற்றும் சுதந்திரக் கொண்டாட்டத்தின் புரிதலை உணர்த்த வித்திடும்,” என முதல்வர் தமது உரையில் இவ்வாறு கூறினார்.

இந்நிகழ்ச்சியில் மாநில சட்டமன்ற சபாநாயகர் டத்தோ லாவ் சூ கியாங், இரண்டாம் துணை முதல்வர் பேராசிரியர் ப.இராமசாமி, மாநில செயலாளர் டத்தோ அப்துல் இரசாக் ஜாஃபார், சட்டமன்ற உறுப்பினர்கள், ஆட்சிக்குழு உறுப்பினர்கள் மற்றும் பிரமுகர்கள் கலந்து கொண்டனர்.

சாவ் கொன் யாவ் கூறுகையில், இந்த சுதந்திர மாதம்  மற்றும் தேசியக் கொடியை பறக்கவிடுவோம் எனும் கொண்டாட்டம் மலேசியா நாட்டின் மீது கொண்ட மரியாதை, சுபிட்சம் மற்றும் அமைதிக்கான தேசப்பற்றை பதிவுச் செய்யும் அரசாங்கத்தின் முயற்சியாகத் திகழ்கிறது.

“பல்லின மக்களுடன் ஒன்றிணைந்து வாழ்வதன் மூலம் ஒருவருக்கொருவர் மரியாதை மற்றும் விட்டுக்கொடுக்கும் மனப்பான்மையுடன் ஒற்றுமை பேணி வாழ துணைபுரிகிறது.

“மலேசியாவில் அனுசரிக்கப்படும் பல்லின மக்களின் கலை, கலாச்சாரம், பாரம்பரியம்  தனித்துவம்மிக்கதாகவும், பல ஆண்டுகளாக இந்நாட்டின் ஒற்றுமை மற்றும்  பன்முகத்தன்மையை பறைச்சாற்றும் தூணாகவும் இடம்பெறுகிறது,” என்றார்.

இந்த ஆண்டுக்கான சுதந்திரக் கொண்டாட்டம் மற்றும் தேசியக் கொடியை பறக்கவிடுவோம் எனும் பிரச்சாரம் மாநில அரசு, மலேசிய தகவல் துறையுடன் இணைந்து ஏற்பாடு செய்கிறது.

‘பரிவுமிக்க மலேசியா’ என்ற கருப்பொருளுடன் கொண்டாடப்படும் இந்த பிரச்சாரம் ஜுலை,16 முதல் ஆகஸ்ட், 30 வரை ‘மெர்டேகா @ கொமுனித்தி’, தேசப்பற்று பேச்சு போட்டி,  கவிதை போட்டி, தேசப்பற்று கதை சொல்லும் போட்டி மற்றும் பல போட்டிகள் இடம்பெறுகின்றன.

அனைத்து தரப்பினரும் தேசியக் கொடியை வாகனங்கள் அல்லது வளாகங்களில் தேசியக் கொடியை பறக்க விட வேண்டும் என கேட்டுக் கொண்டார். இதன் மூலம் தேசப்பற்றை வெளிப்படுத்துவதோடு கோவிட்-19 எதிர்த்து போராடும் போராட்டத்தை சித்தரிக்கிறது.

பினாங்கு தகவல் துறை இயக்குநர் சப்ரி சையத் கூறுகையில்,

இதுவரை சுமார் 5,000 தேசியக் கொடிகளை சமூக பிரதிநிதிகள், அரசு சாரா நிறுவனங்கள் (தன்னார்வ தொண்டு நிறுவனங்கள்) மற்றும் துறை பிரதிநிதிகளுக்கு விநியோகிக்கப்பட்டன என செய்தியாளர் சந்திப்பில் கூறினார்.

“கடந்த ஜூலை,16 முதல் ஆகஸ்ட்,30 வரை பினாங்கு மாநில அளவில் ‘இன்ஃபோ ஆன் வீல்ஸ்’ (Info On Wheels) எனும் திட்டத்தின் கீழ்  100 நிகழ்ச்சிகள் நடத்தப்படும.  ஒரு மாவட்டத்தில் 20 நிகழ்ச்சிகள் நடத்த திட்டமிட்டுள்ளதாக,” மேலும் கூறினார்.

முதல்வர் 40 மாநில அரசு மற்றும் கூட்டரசு நிறுவனங்களுக்கு தேசியக் கொடியை வழங்கி ‘இன்ஃபோ ஆன் வீல்ஸ்’ எனும் அணிவகுப்பை தொடக்கி வைத்தார்.


2020 பினாங்கு மகளிர் மாநாடு பெண்கள் அரசியல் விவகாரங்கள் மற்றும் நிர்வாகத்தில் அதிகமாக ஈடுப்பட உத்தேசிக்கும் – முதல்வர்

ஜார்ச்டவுன் – 2020 பினாங்கு மகளிர் மாநாட்டின் தொடக்க அமர்வு இம்மாநிலத்தின் ஒரு வரலாற்று நிகழ்வாகத் திகழ்கிறது என மாநில முதல்வர் மேதகு சாவ் கொன் யாவ் கூறினார்.

இந்த மாநாட்டின் மூலம் அரசியல் விவகாரங்கள் மற்றும் நிர்வாகத்தில் பெண்கள் பழைய ஸ்டீரியோடைப்பை அழித்து அதிக ஈடுபாடு காட்ட முடியும் என்று நம்பிக்கை தெரிவித்தார்.

“இந்த மாநாட்டில் பங்கேற்ற 40 உறுப்பினர்களின் பங்களிப்பு பெண்கள் அரசியலில் ஆர்வம் காட்டவில்லை என்ற பாலின நிலைப்பாடுகளை அகற்றுவதற்கான ஒரு உறுதியான சான்றாகத் திகழ்கிறது,” என்று அண்மையில் ஸ்ரீ பினாங்கு அரங்கத்தில் நில மேம்பாடு மற்றும் பொருளாதாரம் மற்றும் தகவல்தொடர்புக்கான ஆட்சிக்குழு உறுப்பினருமான சாவ் விளக்கமளித்தார்.

இந்த மாநாட்டில் கலந்து கொள்ள 400க்கும் மேற்பட்ட பெண்கள் விருப்பம் தெரிவித்த போதிலும் அதில் மிகச் சிறந்த 40 உறுப்பினர்களே தேர்ந்தெடுக்கப்பட்டனர். இந்த 40 உறுப்பினர்கள் சிறந்த பங்களிப்பை வழங்குவதாகக் கூறினார்.

இதனிடைய, இந்த மாநாட்டில் கடுமையான போட்டி அமர்வில்

40 உறுப்பினர்களை வெற்றிகரமாக திரையிட்டதற்காக சமூக மேம்பாடு மற்றும் முஸ்லிம் அல்லாத விவகாரங்களுக்கான ஆட்சிக்குழு உறுப்பினர் சோங் எங், பத்து காவான் நாடாளுமன்ற உறுப்பினர் கஸ்தூரிராணி பட்டு மற்றும் 2020 பினாங்குமகளிர் அமர்வு செயற்குழுவின் தலைவரும், பினாங்கு மகளிர் மேம்பாட்டுக் கழகத்தின் (பி.டபிள்யூ.டி.சி) தலைமை நிர்வாக அதிகாரியுமான ஓங் பீ லெங் ஆகியோருக்கும்

சாவ் தனது பாராட்டுகளைத் தெரிவித்தார்.

இம்மாநாட்டில், வேளாண்மை தொழில்நுட்பம் மற்றும் உணவு பாதுகாப்பு, கிராமப்புற மேம்பாடு மற்றும் சுகாதாரம் ஆட்சிக்குழு உறுப்பினர் டாக்டர். நோர்லெலா அரிஃபின்; பினாங்கு மாநில சட்டமன்றத்தின் துணை சபாநாயகரும் சுங்கை பாக்காப் சட்டமன்ற உறுப்பினர் டத்தோ ’அமர் பிரித்பால் அப்துல்லா; சுங்கை பினாங்கு சட்டமன்ற உறுப்பினர் லிம் சியூ கிம்; பெர்மாத்தாங் பாவ் சட்டமன்ற உறுப்பினர், மொஹமட். துவா இஸ்மாயில்; பாகான் டாலாம் சட்டமன்ற உறுப்பினர் சத்தீஸ், ஜாவி சட்டமன்ற உறுப்பினர் எங் மோய் லாய் மற்றும் புலாவ் தீக்கூஸ் சட்டமன்ற உறுப்பினர் கிறிஸ் லீ சுன் கிட் ஆகியோர் இடம்பெற்றனர்.

படம்: வரலாற்று சிறப்புமிக்க பினாங்கு மகளிர் மாநாடு 2020-இல் மாநில முதல்வர் சாவ் கொன் யாவ் கலந்து கொண்டார்.(உடன் ஆட்சிக்குழு உறுப்பினர் சோங் எங்)

படம் 1: மகளிர் மாநாட்டில் கலந்து கொண்ட பங்கேற்பாளர்களுடன் சபாநாயகர் டத்தோ லாவ் சூ கியாங்(நடுவில்)


2020 பினாங்கு மாநில கட்டமைப்பு திட்டம் அறிக்கை கலந்தாய்வு ஆட்சிக்குழு உறுப்பினர்களான சாவ் கொன் யாவ், ஜெக்டிப் சிங் டியோ மற்றும் பினாங்கு மாநில நகர்ப்புற மற்றும் கிராமப்புற திட்டமிடல் துறை தலைமை இயக்குநர் பார்வையிடுகின்றனர்

பினாங்கு மாநில நகர்ப்புற மற்றும் கிராமப்புற திட்டமிடல் துறையும் மாநில அரசும் இணைந்து விளம்பரப்படுத்துதல் மற்றும் 2020 பினாங்கு மாநில கட்டமைப்பு திட்ட கலந்தாய்வு அறிக்கை (Program Publisiti dan Penyertaan Awam bagi Laporan Tinjauan Rancangan Struktur Negeri Pulau Pinang 2020) பொதுமக்கள் நேரடியாக பங்குப்பெறும் நோக்கில் நடைபெறும் என கொம்தாரில் நடைபெற்ற செய்தியாளர் சந்திப்பில் அறிவித்தார் பினாங்கு மாநில முதல்வர் மேதகு லிம் குவான் எங்.

இத்திட்டத்தில் பொதுமக்கள், மேம்பாட்டாளர், அரசு சாரா இயக்கங்கள், மாணவர்கள், கழகங்கள் மற்றும் பொது அமைப்புகள் பங்குப்பெற செக்‌ஷன் 9, பிரிவு 172 கீழ் ஏற்பாடு செய்யப்பட்டுள்ளது. தொடர்ந்து எட்டு வாரங்களுக்கு அதாவது 1 டிசம்பர் 2016 – 31 ஜனவரி 2017 வரை குறிப்பிடப்பட்டுள்ள மூன்று இடங்களில் நடைபெறவுள்ளது. கொம்தார் மூன்றாவது மாடியிலுள்ள நகர்ப்புற மற்றும் கிராமப்புற திட்டமிடல் துறை, பினாங்கு மாநகர் கழகம் ஜாலான் துன் சாயிட் சே பரக்பா, மற்றும் பண்டார் பெர்டா செபராங் பிறை நகராண்மைக் கழக வளாகத்தில் விளம்பரப்படுத்துதல் மற்றும் 2020 பினாங்கு மாநில கட்டமைப்பு திட்ட கலந்தாய்வு அறிக்கை கூட்டம் காலை 9 மணி தொடங்கி மதியம் 4.30 வரை திங்கள் முதல் வெள்ளி கிழமைகளில் நடைபெறும் என மேலும் விரிவுப்படுத்தினார் முதல்வர்.

இதனிடையே, இந்த ஆய்வில் பங்குப்பெறவிரும்புவோர் பினாங்கு மாநில நகர்ப்புற மற்றும் கிராமப்புற திட்டமிடல் துறை அகப்பக்கத்தில் பாரத்தை பதிவிறக்கம் செய்து
[email protected]
 எனும் மின்னஞ்சல் முகவரிக்கு அனுப்பலாம். மேல் விபரங்களுக்கு 04-6505560/04-6505672/04-6505444/04-6505428 எனும் எண்களில் தொடர்புக் கொள்ளலாம்.

அனைத்து தரப்பினரும் நேரடியாக பினாங்கு வளர்ச்சி திட்டங்களில் பங்குப்பெறவும் அதனை அறிந்துகொள்ளவும் இந்த கலந்தாய்வு திட்டம் உறுதுணையாக அமையும்.


2020-மக்கள் தொகை மற்றும் வீட்டு கணக்கெடுப்பு திட்டம் இ-சென்சஸ் & நேரடியாக மேற்கொள்ளப்படும்- முதல்வர்

ஜார்ச்டவுன் – மாநில  முதல்வர் மேதகு சாவ் கொன் யாவ், மலேசிய புள்ளி விவரத் துறையின் தலைவர் டத்தோ ஸ்ரீ டாக்டர் முகமது உசீர் மயிடின் உடன்  இணைந்து பினாங்கு மாநில அளவிலான 2020- மக்கள் தொகை மற்றும் வீட்டு கணக்கெடுப்பு திட்டத்தை தொடங்கி வைத்தார்.

இத்திட்டத்தின் முதல் கட்டமாக  இ-சென்சஸ் இணைய பக்கம்  வாயிலாக (https://www.mycensus.gov.my/) ஜூலை, 7 முதல் செப்டம்பர், 30 வரை மக்கள் தொகை கணக்கெடுப்பு எடுக்கப்படும். அதே வேளையில் இரண்டாம் கட்டம் வருகின்ற  அக்டோபர் மாதம் 7 முதல் 24 வரை நேரடி நேர்காணல் வாயிலாக கணக்கெடுப்பு எடுக்கப்படும் என முதல்வர் தெரிவித்தார்.

எனவே, 10 ஆண்டுகளுக்கு ஒரு முறை நடத்தப்படும்  இந்த மக்கள் தொகை கணக்கெடுப்பு திட்டத்தில்  வெளிநாட்டு தொழிலாளர்கள் உட்பட 1.8 மில்லியனுக்கும் அதிகமான மக்கள் பங்கு பெறுவர் என நம்புக்கைத் தெரிவித்தார்.

“இந்த மக்கள் தொகை கணக்கெடுப்புத் திட்டத்தின்  முடிவுகள் மாநில மற்றும் தேசிய அளவிலான மேம்பாட்டுத் திட்டத்திற்கான ஓர்  அடித்தளமாகத் திகழ்கிறது.

“இந்த மக்கள் தொகை கணக்கெடுப்புத் திட்டத்தின் மூலம் பெறப்பட்ட புள்ளிவிவரத் தரவுகள் எதிர்காலத்தில் மக்களின் நலனுக்காக மேம்பாட்டுத் திட்டங்கள் மற்றும் அரசாங்கக் கொள்கைகள் செயல்படுத்த பயன்படுத்தப்படும்,” என்று  கொம்தாரில்  நடைபெற்ற செய்தியாளர் சந்திப்பில் இவ்வாறு விளக்கமளித்தார்.

மாநில முதலாம் துணை முதல்வர் டத்தோ அமாட் சாக்கியுடின் அப்துல் ரஹ்மான், ஆட்சிக்குழு உறுப்பினர்கள்; மாநில செயலாளர் டத்தோ அப்துல் ரசாக் ஜாஃபர் மற்றும் மாநில புள்ளி விவரத் துறையின் தலைவர் மொஹமட் சுஹைமி மொஹமட் ஆகியோர் செய்தியாளர் சந்திப்பில் கலந்து கொண்டனர்.

செய்தியாளர் சந்திப்புக் கூட்டத்தில் பேசிய மொஹமட் உசீர்,  பினாங்கில் மொத்த இயற்கை வளர்ச்சி விகிதம் (சி.ஆர்.என்.ஐ) 5.4 என்றும்; மொத்த பிறப்பு விகிதம் (சி.பி.ஆர்) 11.7 மற்றும் மொத்த இறப்பு விகிதம் (சி.டி.ஆர்) 6.4 என விளக்கமளித்தார்.

இருப்பினும், பிற  மாநிலங்களான சபா (1.4), கோலாலம்பூர் (1.5), சரவாக் (1.6) மற்றும் சிலாங்கூர் (1.7) போன்ற மாநிலங்களுடன் ஒப்பிடும்போது இம்மாநிலத்தில்  மொத்த கருவுறுதல் விகிதம் (டி.எஃப்.ஆர்) 1.3 மிகக் குறைவான நிலையில் தான் இருக்கிறது.

“இந்த புள்ளிவிபரம்(1.3) பிறக்கும் குழந்தைகளின் எண்ணிக்கை அவரவர்  பெற்றோர்களின் எண்ணிக்கைக்கு ஈடுக்கட்ட முடியாது என குறிப்பிடுகிறது.

“இதனால் பினாங்கு மாநிலத்தில் எதிர்காலத்தில்  வேலை உற்பத்தி பிரச்சனை மற்றும் சமூக பிரச்சனைகள் எதிர்நோக்க வேண்டியிருக்கும். மேலும் வேலை செய்வோர் நீண்ட ஆயுள்கொண்ட 70-72 வயது நிரம்பிய வயோதிகளுக்கும் சேர்த்து வேலை செய்யும் சூழல் ஏற்படும்.

“வயோதிகள் உற்பத்தி திறன் அற்றவர்கள் என்ற பிரிவில் சேர்க்கப்படுவர், ஏனெனில் அவர்களால் மாநிலத்தின் வளர்ச்சிக்கு பங்காற்ற முடியாது. இதனால் வரி செலுத்துனரின் விகிதம் அதிகரிக்கும்,” என கூறினார்.

பினாங்கு மாநில அளவிலான மக்கள் தொகை மற்றும் வீட்டு கணக்கெடுப்பு திட்டமானது  இம்மாநிலத்தில் வசிக்கும் ஒவ்வொரு மக்களையும் உட்படுத்தும் என்று முகமது உசீர் கூறினார்.

“மக்கள் தொகை கணக்கெடுப்பு மாதிரியின் அடிப்படையில் செய்யப்படவில்லை, மாறாக ஒவ்வொருவரிடமும் இந்த கணக்கெடுப்பு எடுக்கப்படும். இதன் மூலம், பொது மக்கள் அவரவர் தேவையைப் பட்டியலிட ஏதுவாக இருக்கும். இந்த கணக்கெடுப்பில் மலேசியாவில் 6 மாதத்திற்கு மேல் தங்கியிருக்கும் அந்நிய தொழிலாளர்களிடமும் எடுக்கப்படும்.

“கணக்கெடுப்பாளராகப் பணிப்புரிய ஆர்வமுள்ளோர் https://www.mycensus.gov.my/ எனும் அகப்பக்கத்தை வலம் வரவும்.

மேலும் கருத்து தெரிவித்த மொஹமட் சுஹாய்மி,  பினாங்கு மாநில அளவிலான மக்கள் தொகை மற்றும் வீட்டுவசதி கணக்கெடுப்பு திட்டத்தை செயல்படுத்த சுமார் 1.8 மில்லியன் மக்கள் மீது  கணக்கெடுப்பு எடுக்கப்படும். இத்திட்டத்தில் 5,881 கணக்கெடுப்பளார்கள் மற்றும் 812 மக்கள் தொகை கணக்கெடுப்பு திட்ட மேற்பார்வையாளர்கள் தேவைப்படுகிறது என்றார்.

இறுதியாக, இந்த கணக்கெடுப்புத் திட்டம் கடந்த 10 ஆண்டுகளுக்கு முன்னதாக (2010) நடத்தப்பட்டது.


2020-ல் சமூகநலன் திட்டங்களுக்கு அதிக முன்னுரிமை வழங்கப்படும் – கஸ்தூரி

பத்து காவான் – வருகின்ற 2020-ஆம் ஆண்டில் கலைநிகழ்ச்சிகள் போன்ற நிகழ்ச்சிகளை விட சமூகநலன் திட்டங்களுக்கே அதிக முன்னுரிமை வழங்கப்படும். குடும்ப சமூகநலன், சுகாதாரம், சுற்றுச்சூழல், பொருளாதார மேம்பாடு சார்ந்த திட்டங்கள் வழிநடத்த உத்வேகம் கொண்டுள்ளதாக,” தாமான் பெர்வீரா,  பொது மைதான உடற்பயிற்சி உபகரணங்கள் பொருத்தும் நிகழ்வினை அதிகாரப்பூர்வமாகத் துவக்கி வைத்து பத்து காவான் நாடாளுமன்ற உறுப்பினர் கஸ்தூரி ராணி பட்டு  இவ்வாறு  கூறினார்.

பொது மக்கள் அனைவரும் சுகாதாரமான வாழ்க்கை முறையைப் பின்பற்ற வேண்டும். பொதுவாகவே,  உடல் மெலிந்து இருப்பதற்கு முக்கியத்துவம் வழங்கும் பொது மக்கள் உடல் ஆரோக்கியத்திலும் கவனம் செலுத்த வேண்டும்.

உடல் சுகாதாரத்தைப் பேணுவதற்கு  தினமும் உடல் பயிற்சி செய்ய வேண்டும். மேலும், சரியான உணவு முறை குறிப்பாக சீனி மற்றும் புரதம் கொண்ட உணவு வகைகளை அதிகமாக உட்கொள்ளக் கூடாது என மேலும் தெரிவித்தார்.

இந்நிகழ்வில் பெர்பாத்தாங் திங்கி தன்னார்வலர் தீயணைப்புப் படை, பெர்வீரா இந்தியர் சங்க உறுப்பினர்கள் மற்றும் பொது மக்கள் கலந்து கொண்டனர்.

தாமான் பெர்வீரா, கம்போங் நிர்வாக செயல்முறை கழகத் தலைவர் ஒங் உய் ஒய் கூறுகையில்,  அனைத்து தரப்பினரும் பொது வசதிகளைச் சேதப்படுத்தாமல் பராமரிக்க வேண்டும். மேலும், அக்குடியிருப்புப் பகுதியைச் சேர்ந்த  மக்கள் இந்த பொது வசதியினை முறையாகப் பயன்படுத்தி நன்மைப் பெற வேண்டும் என கூறினார்.

தாமான் பெர்வீராவில் உடற்பயிற்சி உபகரணங்கள் பொருத்துவதற்கு நாடாளுமன்ற உறுப்பினர் கஸ்தூரி ரிம19,140.00 நிதி ஒதுக்கீடு வழங்கினார் என்பது குறிப்பிடத்தக்கது.


2021 மதிப்பீட்டு வரி செலுத்துவோருக்கு அதிர்ஷ்ட்ட குலுக்கில் 10,000 வரையிலான ரொக்கப்பணம் வழங்கப்படும்.

செபராங் ஜெயா – செபராங் பிறை மாநகர் கழகம் (எம்.பி.எஸ்.பி) 2021 மதிப்பீட்டு வரியை விரைவில் செலுத்த ஊக்குவிக்கும் வகையில்  அதிர்ஷ்ட குலுக்களில் வெற்றிப் பெறுவோருக்கு ரிம10,000 வரையிலான ரொக்கப்பணம் வழங்குகிறது.

எம்.பி.எஸ்.பி மேயர், டத்தோ ரோசாலி முகமட் கூறுகையில், இந்த சிறப்பு சலுகை குறிப்பாக கியோஸ் அல்லது இணையதள (ஆன்லைன்) வாயிலாக 2020 டிசம்பர்,1 முதல் 2021 பிப்ரவரி,28 வரையிலான காலவரையறையில் செலுத்துபவர்களுக்குப் பிரத்தியேகமாக வழங்கப்படுகிறது, என்றார்.

“எம்.பி.எஸ்.பி கவுண்டரில் நேரடியாக பணம் செலுத்துபவர்களுக்கு இம்முறை பரிசுகள் எதுவும் வழங்கப்படாது.

பொதுமக்கள் தொழில்நுட்பத்தைப் பயன்படுத்தி மதிப்பீட்டு வரி செலுத்தும் பரிவர்த்தனைகளை இணையதள வாயிலாக செலுத்த

ஊக்குவிக்கும் நோக்கில் இந்த நடவடிக்கை மேற்கொள்ளப்படுகிறது.

“கோவிட்-19 தொற்றுநோயால் நாடு முழுவதும் பாதிக்கப்பட்ட நிலையில் புதிய இயல்பில் இத்திட்டத்தை நடைமுறைப்படுத்தும் ஒரு முன்முயற்சியாகத் திகழ்கிறது,” என்று எம்.பி.எஸ்.பி  கூட்டத்திற்கு தலைமை தாங்கிய பின்னர் செய்தியாளர் கூட்டத்தில் அவர் இவ்வாறு கூறினார்.

எம்.பி.எஸ்.பி மாநகர் கழகச் செயலாளர் ரோஸ்னானி மாமுட் மற்றும் அக்கழக உறுப்பினர்களும் இச்செய்தியாளர் சந்திப்பில் கலந்து கொண்டனர்.

மேலும் கருத்து தெரிவித்த ரோசாலி, 2021-ஆம் ஆண்டிற்கான வருடாந்திர மதிப்பீட்டு வரியை நிலுவைத் தொகையுடன் சேர்த்து செலுத்த வேண்டும். அவ்வாறு செலுத்துபவர் மட்டுமே இந்த அதிர்ஷ்டம

குலுக்களுக்கு தகுதிப்பெறுவர்.

“அதிர்ஷ்ட குலுக்கள் வெற்றியாளர்களை இணைய வாயிலாக தேர்வுச் செய்யப்படுவர். மேலும், 2021 மார்ச் மாதம் நடைபெறும்  கவுன்சில் கூட்டத்திற்குப் பிறகு வெற்றியாளர்கள் தீர்மானிக்கப்படுவார்கள், ”என்று அவர் மேலும் கூறினார்.

விதிமுறைகள் & நிபந்தனைகள் மற்றும் வழங்கப்படும் பரிசுகளின் பட்டியல் பற்றிய கூடுதல் தகவல்களுக்கு, https://www.mbsp.gov.my என்ற வலைத்தளத்தை வலம் வரலாம் அல்லது 04-549 7470-ஐ அழைக்கவும்.


2021 வரவு செலவு  திட்டம் மனித மூலதன மேம்பாடு திட்டங்களுக்கு முன்னுரிமை

ஜார்ச்டவுன் – மாநில முதல்வர் மேதகு சாவ் கொன் யாவ் 14-வது சட்டமன்றக் கூட்டத்தொடரில் ‘பினாங்கு: நிலையான மற்றும் மீட்சி பொருளாதாரத்தில் புதிய பரிமாணத்தை நோக்கி உருமாற்றம் காணுதல்’ என்ற கருப்பொருள் கொண்ட வரவு செலவு திட்டத்தை வாசித்தார்.

இந்த வரவு செலவு திட்டம் நான்கு பிரதான திட்டங்களை உள்ளடக்கியுள்ளன.  அவை முதலீட்டை ஊக்குவித்தல் மற்றும் பொருளாதார வளர்ச்சியை அதிகரிக்க உற்பத்தித்திறனை அதிகரித்தல் ; டிஜிட்டல் உள்கட்டமைப்பு மற்றும் தகவல்தொடர்புகளை மேம்படுத்துதல்; மக்களின் வாழ்க்கைத் தரத்தை வலுப்படுத்துதல் மற்றும் மேம்படுத்துதல், அத்துடன் மனித மூலதனத்தின் பங்கு மற்றும் திறன் மேம்படுத்துதல் ஆகும்.

2021 ஆண்டுக்கான வரவு செலவு திட்டத்தில்

ரிம99.64 மில்லியன் நிதி ஒதுக்கீடு செய்து மனித மூலதன பங்களிப்பு மற்றும் திறன் மேம்பாடு வலுப்படுத்தப்படும் என அறிவித்தார்.

“இந்த ஆண்டு நிர்வாக செலவினங்களுக்கு  ரிம909.82 மில்லியன் ஒதுக்கப்பட்ட வேளையில்

மேம்பாட்டுத் திட்டங்களுக்கு ரிம294,106,207 நிதி ஒதுக்கீடு அறிவிக்கப்பட்டது.

2021-ஆம் ஆண்டு வரவு செலவில் ரிம506.02

மில்லியன் வருமானமாகவும் அதேவேளையில் ரிம403.80 மில்லியன்  பற்றாக்குறை ஏற்படுகிறது.

இந்த பற்றாக்குறை எண்ணிக்கை கடந்த ஆண்டைக் காட்டிலும்  அதாவது ரிம273.5 மில்லியன் கூடுதலாகும் என முதல்வர் தெரிவித்தார்.

இந்த ரிம403.80 மில்லியனுக்கான  பற்றாக்குறை 2018 ஆம் ஆண்டின் இறுதியில் மாநில திரட்டப்பட்ட சேமிப்பு நிதியத்திலிருந்து ரிம1.07 பில்லியன்

நிதியளிக்கப்படும்.

இந்நிதி ஒதுக்கீட்டிலிருந்து ரிம9 மில்லியன் கம்போங் நிர்வாக செயல்முறை கழக உறுப்பினர்களுக்கு (எம்.பி.கே.கே) ஊக்கத்தொகை வழங்க பயன்படுத்தப்படும்.

“கடந்த ஆண்டு ரிம4.1மில்லியன் ஊக்கத்தொகை வழங்கிய வேளையில் இந்த ஆண்டு கூடுதலாக ரிம4.9மில்லியன் ஊக்கத்தொகை வழங்கப்படுகிறது.

“இது மாநிலத்தின் மேம்பாட்டுக்காக ஆணி வேராகத் திகழும் எம்.பி.கே.கே உறுப்பினர்களின் சேவையை அங்கீகரிக்கும் வகையில் அமைகிறது.

மாநில அரசு பெண்கள் மற்றும் குடும்ப மேம்பாட்டுக் குழுவின்  (ஜே.பி.டபிள்யூ.கே) மூலம் இம்மாநிலத்தில் பெண்களின் தலைமைத்துவ பங்களிப்பை மேம்படுத்த ரிம1.35மில்லியன் நிதி ஒதுக்கீடு கொடுக்கப்படுகிறது என முதல்வர் கூறினார்.

அதேசமயம், 2021 ஆம் ஆண்டில் தேசிய மக்கள் தொகை மற்றும் குடும்ப மேம்பாட்டு வாரியத்தின் (எல்.பி.கே.கே.என்) ஒத்துழைப்பு மூலம் பினாங்கு பெண்களுக்கான இலவச முலை ஊடுகதிர்ப்பட சோதனை திட்டத்தை (மம்மோ-பினாங்கு) செயல்படுத்தவும் மாநில அரசு ரிம886,000 தெரிவித்துள்ளது.

“மேலும், பினாங்கு மாநிலத்தை டிஜிட்டல் புத்தாக்கத் துறையில் மேம்படுத்தும் பொருட்டு பினாங்கு இளைஞர் மேம்பாட்டுக் கழகத்திற்கு ரிம1மில்லியன் நிதி ஒதுக்கீடு செய்தது,” என்றார்.

பினாங்கு மகளிர் மேம்பாட்டுக் கழகத்திற்கு (பி.டபிள்யூ.டி.சி) ரிம1.5 மில்லியன் நிதி ஒதுக்குவதன் மூலம் பெண்கள் மேம்பாட்டு நிகழ்ச்சி நடத்துதல்; குடும்பம் மற்றும் பாலின சமத்துவம் ஆகியவற்றை வலுப்படுத்த மாநில அரசு உறுதிபூண்டுள்ளது என்று கொன் யாவ் கூறினார்.

“அடுத்த ஆண்டு இஸ்லாம் அல்லாத பிற மத விவகாரங்கள் தொடர்பான பிரச்சினைகள் தீர்வுக்கான  ரிம300,000 நிதி ஒதுக்கீடு வழங்கப்பட்டது, என பாடாங் கோத்தா சட்டமன்ற உறுப்பினருமான கொன் யாவ் தெரிவித்தார்.

அனைத்துலக ரீதியில் மாணவர்கள் சிறந்து விளங்குவதற்கு மாநில அரசு ‘மெக்கர்ஸ் லேப்’அமைக்க ரிம3.24 மில்லியன் நிதி ஒதுக்கீடு கொடுக்கிறது.

“மாணவர்களிடையே அறிவியல், தொழில்நுட்பம், பொறியியல், கணிதம் எனும் ‘STEM’ கல்வி மீது அதிகம் நாட்டம் உருவாக்கும் வகையில் மேக்கர்ஸ் லேப் அமைக்கப்படுகிறது.

மனித மூலதனத்தை கல்வியின் வாயிலாக வலுப்படுத்த, மாநில அரசு மொத்தம் ரிம14 மில்லியனை ‘மக்கள் மத பள்ளிகள்'(SAR), முபாலிக் பள்ளிகள், சீன பள்ளிகள், தனியார் பள்ளிகள் மற்றும் தமிழ்ப்பள்ளிகளுக்கு நிதி ஒதுக்கியுள்ளது.

“அதுமட்டுமின்றி, தீபகற்ப மலேசியாவில் உள்ள உயர்க்கல்வி நிலையங்களில் பயிலும் மாணவர்களுக்கு ரிம1,000; சபா மற்றும் சரவாக் மாநிலங்களில் பயிலும் மாணவர்களுக்கு ரிம1,200 மற்றும் பாலிடெக்னிக் மாணவர்களுக்கு ரிம300 என ஊக்கத்தொகை வழங்க ரிம4 மில்லியன் ஒதுக்கீட்டின் மூலம் தொடர்ந்து வழங்கப்படும்,” என்று அவர் கருத்து தெரிவித்தார்.

“பினாங்கு மாநில அரசு ஊழியர்களான 4,009 பேர்களுக்கு அரை மாத போனஸ் அல்லது குறைந்தபட்சம் ரிம1,000 சிறப்பு நிதி உதவி கிடைக்கும். இந்த ஆண்டு (2020) டிசம்பர் மாதம்  இந்த உதவி வழங்கப்படும் என கூறினார்.

“கூடுதலாக, பினாங்கு அரசாங்கம் மேற்பார்வையாளர்கள் மற்றும் காஃபா ஆசிரியர்கள், மத பள்ளி ஆசிரியர்கள், தனியார் சீனப் பள்ளி ஆசிரியர்கள் மற்றும் ஊழியர்கள், தஃபிஸ் ஆசிரியர்கள் மற்றும் தாடிஸ் ஆசிரியர்கள் ஆகியோருக்கு நிதி உதவியாக ரிம898,900 ஒதுக்கியது. இந்த ஆண்டு டிசம்பரில் இவ்வுதவி தரப்படும்,” என சாவ் கொன் யாவ் மேலும் விவரித்தார்.

“மேலும், பினாங்கு அதிகப்பட்சமாக 80% வீட்டுவசதி பராமரிப்பு நிதி (TPM80PP) மூலம் தனியார் வீட்டுத் திட்டங்களைப் பராமரிக்க பினாங்கு அரசாங்கம் அடுத்த ஆண்டு ரிம6.8 மில்லியனை ஒதுக்கியுள்ளது.

போக்குவரத்து நெரிசலைக் குறைக்கும் பொருட்டு  இலவச பேருந்து சேவை (கேட்) அடுத்த ஆண்டும் தொடரப்படும். ஆகவே, இலவச பேருந்து சேவை தரத்தை மேம்படுத்த அரசு ரிம15 மில்லியனை ஒதுக்கியுள்ளதாக அவர் விளக்கமளித்தார்.

பினாங்கு மாநிலத்தின் 2021 ஆண்டின் வரவு செலவில்  பின்வருவன அடங்கும்:

*விளையாட்டு  மற்றும் பொழுதுபோக்கு பூங்கா மேம்பாடு  = ரிம15.45 மில்லியன்

*சமூகநலத்திட்டமான  ‘iSejahtera’=ரிம50 மில்லியன்

*அதிக பாதிப்பு ஏற்படுத்தும் வெள்ளத் நிவாரணத் திட்டம் = ரிம96.13 மில்லியன்

*சாலை, பாலம்  கட்டுமானம் மற்றும் மேம்படுத்தும் திட்டங்கள் = ரிம31.98 மில்லியன்

*மலிவு விலை பொது வீட்டுவசதி பராமரிப்பு, பழுது மற்றும் மேம்படுத்தல் = ரிம12 மில்லியன்

* நீர் விநியோகத்தின் நிலைத்தன்மையை உறுதி செய்தல் = ரிம10.5 மில்லியன்

*விவசாயத் துறை மேம்பாடு = ரிம5.65 மில்லியன்

*கால்நடைத் துறை மேம்பாடு = ரிம3.52 மில்லியன்

*ஜார்ச்டவுன் உலக பாரம்பரிய நிறுவனம் (GTWHI) = ரிம2 மில்லியன்

*பினாங்கு கொடி மலை மேம்படுத்தல் = ரிம14.11 மில்லியன்

*சுங்கை புயுவிலிருந்து ஜாலான் சிராம் வடிகால் திட்டம் =ரிம5 மில்லியன்

*மாக் மண்டின் அங்காடி வியாபாரிகள் வளாகத்தை மேம்படுத்தல் = ரிம1.4 மில்லியன்

*ரோபினா சுற்றுச்சூழல் பூங்கா மேம்படுத்தல் (கட்டம் 2) = ரிம2 மில்லியன்

*முத்தியாரா உணவு வங்கி திட்டம் = ரிம300,000


2021-2025 பெருந்திட்டத்தின் கீழ் 14 முன்னோடி வீடமைப்புத் திட்டங்களுக்கு ஒப்புதல்

புக்கிட் தம்புன் – மாநில அரசாங்கம் பினாங்கு மாநில வீட்டுவசதி வாரியம் (LPNPP) மூலம் மாநிலத்தில் பினாங்கு வாங்கும் சக்திக்கு உட்பட்ட வீடுகள் (RMMPg) மற்றும் நகர்ப்புற புதுப்பித்தல் (PSB)க்கான 14 முன்னோடித் திட்டங்களைச் செயல்படுத்த 2021-2025 பெருந்திட்டத்தின் கீழ் ஒப்புதல் அளித்துள்ளது.

பராமரிப்பு அரசாங்க முதலமைச்சருமான மேதகு சாவ் கொன் இயோவ், பெர்மாத்தாங் திங்கி வாங்கும் சக்திக்கு உட்பட்ட வீடமைப்புத் திட்டத்தின் (RMM) தொடக்க விழாவின் போது இவ்வாறு கூறினார்.

இந்தப் பெருந்திட்டத்தின் கீழ் RMM A பிரிவில் 4,066 வீடுகள், RMM B பிரிவில்

8,326 வீடுகள் மற்றும் RMM C பிரிவில்

20,600 வீடுகள் என ஏறக்குறைய 32,992 வீடுகள் நிர்மாணிக்க இலக்கு கொண்டுள்ளது என்று பத்து காவான் நாடாளுமன்ற உறுப்பினருமான சாவ் கூறினார்.

“போதுமான RMM-ஐ வழங்குவதற்கான முயற்சிகள் சமூகத்தின் வாழ்வாதாரம்  மற்றும் சுற்றுச்சூழலின் அம்சங்களின் தரத்தை உயர்த்த வலியுறுத்துகின்றன.

“எனவே, பெர்மாத்தாங்  திங்கி வாங்கும் சக்திக்கு உட்பட்ட வீடமைப்புத் திட்டத்தில் ‘பாதுகாப்பு’ அம்சம் கொண்ட பிற ஆடம்பர வீடமைப்புத் திட்டங்கள் போல வசதிகளைக் கொண்டிருக்கும்,” என்று அவர் விளக்கமளித்தார்.

பெர்மாத்தாங் திங்கி RMM திட்டம் அல்லது முன்பு கம்போங் தொங்காங் என்று அழைக்கப்பட்ட இத்திட்டமானது மாநிலத்தில் செயல்படுத்தப்படும் இரண்டாவது திட்டம் என அறியப்படுகிறதும்.

இதற்கு முன்னதாக செயல்படுத்தப்பட்ட  LPNPP இன் முதல் திட்டமானது RMM புக்கிட் கெடோங் அல்லது தி மில்லினியா @ பாயான் லெப்பாஸ் என அறியப்பட்டது. இது மாநில அரசுக்கு ரிம4.6 மில்லியன்  நிதி பங்களிப்பு வழங்கியது.

 LPNPP ஆல் மேற்கொள்ளப்படும் பெர்மாத்தாங் திங்கி RMM திட்டம், மாநில அரசுக்கு வழங்கப்படும் உரிமைகளின் மதிப்பில் 10 சதவீதம் அதாவது ரிம1.5 மில்லியன் நிதி கட்டம் கட்டங்களாக வழங்கப்படும் என்று எதிர்பார்க்கப்படுகிறது, என ஊராட்சி, வீட்டுவசதி, நகர்புறம் மற்றும் புறநகர் முன்னாள் ஆட்சிக்குழு உறுப்பினருமான ஜெக்டிப் சிங் டியோ கூறினார்.

LPNPP வாரியத்திடம் ஒப்படைக்க நிலம் கையகப்படுத்தும் செயல்முறைகள் நிறைவடைந்துள்ளது. மேலும், இந்த திட்டம் ஒரு சில கட்டமைப்புகளை மட்டுமே உள்ளடக்கும். இத்திட்டம் முழுமைபெற ஐந்து ஆண்டுகள் ஆகும் என எதிர்பார்க்கப்படுகிறது. 2028 ஆம் ஆண்டின் 4வது காலாண்டில் (Q4 2028) மேம்பாட்டுத் திட்டம்  நிறைவடையும் என எதிர்பார்க்கப்படுகிறது.

இந்நிகழ்ச்சியில், LPNPP மற்றும்  PTL ப்ராப்பர்டீஸ் சென் பெர்ஹாட் இடையிலான மேம்பாட்டு ஒப்பந்தத்தில் கையெழுத்திடுதல்  மற்றும்

 LPNPP மற்றும் மாநில அரசு இடையிலான இலாபப் பகிர்வு குறித்த புரிந்துணர்வு ஒப்பந்தத்திலும் (MoU) கையெழுத்திடும் விழாவும் முன்னாள் முதலமைச்சர் முன்னிலையில் நடைபெற்றது.

இந்நிகழ்ச்சியில், மாநில நிதி அதிகாரி, ஜபிடா சஃபர்; செபராங் பிறை மாநகர் கழக மேயர், டத்தோ அசார் அர்ஷாத் மற்றும் LPNPP மேலாளர், அய்னுல் ஃபாதிலா சம்சுதி கலந்து கொண்டார்.


2022 ஆண்டுக்கான மாநில உபகாரச் சம்பளம் பெற 1,554 மாணவர்கள் தேர்வு

ஜார்ச்டவுன் – பினாங்கு மாநில அரசாங்கம் 2022 ஆம் ஆண்டுக்கான மாநில உபகாரச் சம்பளம்(பி.கே.என்) திட்டத்தின் கீழ் 121 இடைநிலைப்பள்ளியைச் சேர்ந்த 1,554 புதிய மாணவர்களுக்கு ரிம1,040 670 உதவித்தொகை பெற தேர்வுச் செய்யப்பட்டனர்.

மாநில அரசு 2008 ஆம் ஆண்டு முதல் ரிம29.5 மில்லியன் நிதி ஒதுக்கீட்டின்   மூலம் இம்மாநில 121 இடைநிலைப்  பள்ளிகளைச் சேர்ந்த மொத்தம் 14,754 மாணவர்கள்  உபகாரச் சம்பளம் பெற்று பயனடைந்துள்ளனர்.

பினாங்கு மாநில முதல்வர் மேதகு சாவ் கொன் இயோவ் கூறுகையில், 2021ஆம் ஆண்டு முதல், இந்த உபகாரச் சம்பளம் வழங்கும் திட்டத்திற்கான நிதி ஒதுக்கீடு ரிம2.0 மில்லியன் இருந்து ரிம3.0 மில்லியனாக உயர்வுக் கண்டுள்ளது.

“இந்த உபகாரச் சம்பளம் வழங்குவதன் மூலம் குறைந்த வருமானம் பெறும் குடும்பத்தைச் சேர்ந்த மாணவர்கள் கல்விக் கேள்விகளில் சிறந்து விளங்குவதை ஊக்குவிப்பதோடு சிறந்த தேர்ச்சிப் பெறவும் வாய்ப்பு அளிக்கப்படுகிறது.

“மேலும், பி40 குழுவைச் சேர்ந்த பெற்றோர்கள் எதிர்கொள்ளும் நிதிச் சுமையைக் குறைக்க முடியும்,” என்று முதல்வர் கூறினார்.

மேல் இடைநிலைப்பள்ளி  மாணவர்களுக்கு ரிம840 மற்றும் ஆரம்ப இடைநிலைப்பள்ளி மாணவர்களுக்கு ரிம600-ஐ உபகாரச் சம்பளமாகப் பெறுவர் என அறியப்படுகிறது.

இந்த ஆண்டுக்கான ரிம1,040, 670 உபகாரச் சம்பளம் மின்னனு நிதி பரிமாற்றம் (EFT) மூலம் வழங்கப்படுகிறது. முன்னதாக காலோலை வாயிலாக இந்நிதி வழங்கப்பட்டது, என்று தி லைட் தங்கும் விடுதியில் மாநில உபகாரச் சம்பளம் தொடர்பான கடிதம் வழங்கும் நிகழ்ச்சியில் மாநில முதல்வர் சாவ் இவ்வாறு குறிப்பிட்டார்.

இந்நிகழ்ச்சியில், மாநில துணை செயலாளர் (மேலாண்மை) டத்தோ அகமட் ரிசல் பின் முகமட் ஹனாபியா, மாநில கல்வி இலாகா பிரதிநிதிகள், தலைமையாசிரியர்கள், ஆசிரியர்கள் மற்றும் முக்கிய பிரமுகர்கள் வருகையளித்தனர்.

உபகாரச் சம்பளப் பெறுநர்களின் விபரம் பின்வருமாறு:

•வடகிழக்கு மாவட்டம் – 34 பள்ளிகளைச் சேர்ந்த 362 மாணவர்கள் பெறுவர். (ரிம255,150 நிதி ஒதுக்கீடு)

•தென்மேற்கு மாவட்டம் – 12 பள்ளிகளைச் சேர்ந்த 231 மாணவர்கள் பெறுவர். (ரிம154,680 நிதி ஒதுக்கீடு)

• வட செபராங் பிறை மாவட்டம் – 28 பள்ளிகளைச் சேர்ந்த 369 மாணவர்கள் பெறுவர். (ரிம240,00 நிதி ஒதுக்கீடு)

•மத்திய செபராங் பிறை மாவட்டம் – 30 பள்ளிகளைச் சேர்ந்த 366 மாணவர்கள் பெறுவர். (ரிம247,320 நிதி ஒதுக்கீடு)

•தென் செபராங் பிறை மாவட்டம் – 17 பள்ளிகளைச் சேர்ந்த 226 மாணவர்கள் பெறுவர் (ரிம143,520 நிதி ஒதுக்கீடு)


2022-ஆம் ஆண்டில் குறைந்த கார்பன் & விவேக நகரமாக உருமாற்றம் காண எம்.பி.எஸ்.பி இலக்கு

புக்கிட் மெர்தாஜாம் – செபராங் பிறை மாநகர் கழகம் (எம்.பி.எஸ்.பி) 2022-ஆம் ஆண்டில் குறைந்த கார்பன் & விவேக நகரமாக மாறுவதை நோக்கமாகக் கொண்டுள்ளது. எனவே, எம்.பி.எஸ்.பி இன்னும் பத்தாண்டுகளுக்குள் அதாவது 2030-க்குள் கார்பன் அற்ற நகரமாக மாற வேண்டும் எனும் புதிய இலக்கை நிர்ணயித்துள்ளது.

இத்திட்டத்தை வழிநடத்தும் பொருட்டு, எம்.பி.எஸ்.பி மற்றும் சுல்தான் இட்ரிஸ் கல்வி பல்கலைக்கழகம் (யு.பி.எஸ்.ஐ) இணைந்து  இத்திட்டத்தை வடிவமைப்பதற்கான முன்முயற்சியை எடுத்துள்ளது. மேலும், தாசெக் குளுகோரின் பாடாங் செம்படாக்கில் கல்வி பசுமை மையத்தை உருவாக்கவுள்ளது.

“இப்பட்டறையில் மொத்தம் ஏழு  எம்.பி.எஸ்.பி ‘ஆரஞ்சு வீரர்கள்’ பங்கேற்றனர். ஹைட்ரோபோனிக் அடிப்படை உள்கட்டமைப்பு வடிவமைப்பு தொழில்நுட்பம் NFT (Nutrient Film

Technique) மற்றும் DFT (Deep Flow Technique) பிரிவு I ஆகியவற்றில் விடாமுயற்சியுடன் கற்று தேர்ந்துள்ளனர்,” என எம்.பி.எஸ்.பி வளாகத்தில் நடைபெற்ற உள்கட்டமைப்பு வடிவமைப்பு தொழில்நுட்ப பட்டறையில் பங்கேற்பு சான்றிதழ் வழங்கும் நிகழ்ச்சியில் மேயர் டத்தோ ரோசாலி மாமுட் இவ்வாறு குறிப்பிட்டார்.

எம்.பி.எஸ்.பி-யின்  சுகாதாரம், அழகு, பசுமை மற்றும் சுற்றுச்சூழல் நல்வாழ்வு இலக்கை அடைய அதிக அர்ப்பணிப்பையும் உறுதியான ஆதரவையும் வழங்கிய  யு.பி.எஸ்.ஐ மற்றும் எம்.பி.எஸ்.பி ‘ஆரஞ்சு வீரர்களுக்கு’  மேயர் நன்றியைத் தெரிவித்துக் கொண்டார்.

எனவே, ‘செபராங் பிறை நெகிழ்திறன், உள்ளடக்கம், பசுமை மற்றும் ஈடுபாடு’ அடிப்படையில் எம்.பி.எஸ்.பி-யை குறைந்த கார்பன் நகரமாக உருமாற்ற அனைவரின் அர்ப்பணிப்பும் இம்முயற்சிகளில் வெளிப்படையாக காணமுடிகிறது.